text:
U sɔnna k’u yɛrɛ di gwansan—Turki jamana na
SAAN kɛmɛkulu fɔlɔ la, kerecɛnw ye jijaliba kɛ walisa ka Ala ka Masaya “kibaru diman” fɔ mɔgɔ caamanba ye (Mat. 24:14). Dɔw yɛrɛ tagara jamana wɛrɛw la. Ɲɛyirali fɛ, ciden Pol ye tagama minw kɛ a ka misɔndenya baara sen fɛ, a ye waajuli kɛ kosɔbɛ mara dɔw la, Turki be sɔrɔ yɔrɔ min na bi. * Saan 2 000 o kɔ, saan 2014 la, kanpaɲiba dɔ kɛra tugun Turki. Mun na balimaw y’o kanpaɲi labɛn? Jɔn lo y’a seen don o kanpaɲi la?
“MUN LO BE YEN?”
Weleweledala 2 800 ni kɔ lo be Turki. Nka, mɔgɔ miliyɔn 79 lo b’o jamana na. O kɔrɔ ko, weleweledala kelen ka ɲi ka mɔgɔ 28 000 ɲɔgɔn lo waaju. A tɛ bari an na, k’a ye ko weleweledalaw sera ka kibaro diiman fɔ mɔgɔ damanin dɔrɔn lo ye. O kanpaɲi kuun tun ye ka kibaro diiman lase mɔgɔ caamanba ma wagati kunkurunin kɔnɔ. Weleweledala minw be Turkikan fɔ, u mɔgɔ 550 ɲɔgɔn bɔra jamana wɛrɛw la ka na Turki. U ye waajuli kɛ n’o yɔrɔ balimaw ye o kanpaɲi wagati la. U sera ka mun lo kɛ do?
Seereyaba kɛra. Istanbul dugu la, kafo dɔ y’a sɛbɛ ko: “Mɔgɔw tun mana an ye, u tun b’an ɲininga ko: ‘An be Jehova Seerew yera yɔrɔ bɛɛ! Lajɛn kɛrɛnkɛrɛnnin dɔ lo b’aw fɛ wa?’ ” Izmir dugu la, kafo dɔ y’a sɛbɛ fana ko: “Taksi bolila dɔ gwɛrɛla diinan mɔgɔkɔrɔ dɔ la ani k’a ɲininga ko: ‘Mun lo be yen? Aw ye dɔ fara aw ka baara kan le wa?’ ” Tiɲɛn na, mɔgɔw bɔra a kala ma ko Jehova Seerew tun be kanpaɲiba dɔ kɛra.
Balima minw bɔra jamana wɛrɛw la ka na, o waajuli baara y’olu ninsɔndiya kosɔbɛ. Steffen bɔra Danemarki, ale ko: “Loon o loon, n’ ye kibaro diiman fɔ mɔgɔw ye minw tun ma deli ka Jehova koo mɛn. N’ y’a ye ko n’ tun be mɔgɔw dɛmɛna tiɲɛn na ka Jehova tɔgɔ lɔn.” Jean-David be bɔ Faransi, ale y’a sɛbɛ ko: “Sira kelen dɔrɔn kan, an ye waajuli kɛ lɛri caaman kɔnɔ. O tun ye ninsɔndiyaba yɛrɛ lo ye! Mɔgɔ caaman tun tɛ Jehova Seerew lɔn. Luuw fanba kɔnɔ, an sera ka baro kɛ, ka videwow yira ani ka gafew di mɔgɔw ma.”
Mɔgɔ 550 minw bɔra jamana wɛrɛw la ka na, olu sera ka gafe 60 000 ɲɔgɔn di mɔgɔw ma lɔgɔkun fila dɔrɔn kɔnɔ. Seereyaba kɛra o kanpaɲi sen fɛ.
Dɔ farala u ka kisɛya kan waajuli baara la. Balima minw be Turki, o kanpaɲi y’olu jija waajuli baara la. O y’a to u caaman y’a latigɛ ka kudayi cidenya baara daminɛ. Saan kelen o kanpaɲi kɔ, mɔgɔ 82 farala kudayi piyɔniyew hakɛ kan.
Balima minw bɔra jamana wɛrɛw la ka na, olu y’a fɔ k’o kanpaɲi y’u dɛmɛ u ka waajuli baara la hali u kɔseginin kɔ u ka jamanaw na. O kanpaɲi y’u dɛmɛ cogo di? Balimamuso Şirin be bɔ Alemaɲi, ale y’a sɛbɛ ko: “Balima minw be Turki, a ka nɔgɔ olu fɛ kosɔbɛ ka tɛmɛ sababu dɔw fɛ ka waajuli kɛ. Ne tun be siran ka waajuli kɛ o cogo la. Nka o balimaw, o kanpaɲiba ani delili caaman ye n’ dɛmɛ n’ sera ka waajuli kɛ sababu dɔw sen fɛ. N’ sera ka waajuli kɛ tɛrɛn kɔnɔ ani ka sɛbɛninw di mɔgɔw ma! Sisan, n’ tɛ siran i k’o fɔlɔ la.”
Johannes fana be bɔ Alemaɲi, ale ko: “Ne ye koo dɔw faamu minw ye ne dɛmɛ n’ ka waajuli baara la. Balima minw be Turki, olu b’a fɛ sɔbɛ la ka kibaro diiman fɔ mɔgɔ caamanba ye. O kama, u be tɛmɛ sababu bɛɛ sen fɛ ka seereya kɛ. N’ kɔsegira Alemaɲi tuma min na, n’ y’a latigɛ k’o ɲɔgɔn kɛ. Sisan, ne be mɔgɔ caaman waaju ka tɛmɛ fɔlɔ kan.”
Zeynep be bɔ Faransi ani a ko: “O kanpaɲi ye ne dɛmɛ kosɔbɛ n’ ka waajuli baara la. A ye dɔ fara n’ ka jagwɛlɛya kan ani ka n’ dɛmɛ ka n’ jigi la Jehova kan kosɔbɛ.
A ye weleweledalaw ka balimaya sabati. Hali k’a sɔrɔ balimaw tun bɔra jamana caaman na, kanuya ni bɛɛn min tun be u ni ɲɔgɔn cɛ, u tɛ ɲinɛ o kɔ. Jean-David min kofɔra ka tɛmɛ, ale ko: “Balimaw y’an ladon ka ɲɛ. U y’an jati u teriw ani u somɔgɔw ye. U ye an ladon u ka soo. N’ tun y’a kalan an ka gafew kɔnɔ siɲɛ caaman ko an ye balimaw ye duniɲa kuru bɛɛ kɔnɔ. Nka sisan, ne yɛrɛ ɲɛɛ lara o kan. Ne dusu ka di kosɔbɛ sabu n’ ye Jehova sagokɛla dɔ ye ani n’ b’a waleɲuman lɔn kosɔbɛ o nɛɛmaba kosɔn.”
Claire be bɔ Faransi. A ko: “Minw bɔra Danemarki, Faransi, Alemaɲi wala Turki, an bɛɛ tun ye denbaya kelen mɔgɔw ye. Daan minw be jamanaw ni ɲɔgɔn cɛ, a tun be komi Ala y’o jɔsi ka bɔ yen.”
Stéphanie fana be bɔ Faransi, ale ko: “O kanpaɲiba y’a yira an na ko an be ni kanuya min ye Jehova koo la, o lo b’a to an kaan bɛnnin lo. An ka siya n’an bɔyɔrɔ tɛ.”
NAFABA SƆRƆLA O LA WAGATIJAN KƆNƆ
Balima minw tun bɔra jamana wɛrɛw la, olu caaman y’a daminɛ ka miiri k’a filɛ n’u be se ka taga sigi Turki walisa ka dɛmɛ don waajuli baara la. Baara kɛta caaman bele be o jamana na. Mɔgɔ damanin yɛrɛ yɛlɛmana o jamana na ka ban. O dɛmɛbagaw koo ka di balimaw ye kosɔbɛ.
Weleweledala 25 be jɛnkulu dennin dɔ kɔnɔ ani u yɔrɔ man surun kafo dɔ la. Saan caaman kɔnɔ, diinan mɔgɔkɔrɔ kelen dɔrɔn lo tun be yen. Saan 2015 la, balima 6 bɔra Alemaɲi ani Peyi-Ba ka na u dɛmɛ. Miiri k’a filɛ o jɛnkuludenw ninsɔndiyara cogo min na!
KA TAGA DƐMƐ DON YƆRƆ MINW NA WELEWELEDALAW MAN CA
Balima minw be dɛmɛ donna waajuli baara la Turki kabi wagati damanin, olu ye mun lo fɔ u ka ɲɛnamaya koo la yen? Tiɲɛn lo ko a man nɔgɔ tuma bɛɛ. Nka, ninsɔndiyaba b’a la ka taga dɛmɛ don jamana wɛrɛ la. An k’a filɛ dɔw ye min fɔ:
Federico furunin lo ani a be bɔ Ɛsipaɲi. A be ni saan 40 ni kɔ ye. Ale ko: “Bololafɛn caaman tun tɛ n’ fɛ, n’ tun be se ka n’ masiri minw na. O kama, n’ niin tun degunnin tɛ ani o ye n’ dɛmɛ ka n’ ɲɛɛ jɔlen to koo kɔrɔtaninw kan.” Yala o balimacɛ be mɔgɔw jija u ka taga dɛmɛ don jamana wɛrɛw la wa? A ko: “Ɔnhɔn, n’ be mɔgɔw jija o la! N’i tagara jamana wɛrɛ la walisa ka mɔgɔw dɛmɛ ka Jehova lɔn, i b’i yɛrɛ kalifara a ma le. I b’a ye ko Jehova b’a janto i la ka tɛmɛ sanga ni wagati bɛɛ kan.”
Rudy be ni saan 60 ɲɔgɔn ye ani a furunin lo. Ale be bɔ Peyi-Ba ani a ko: “Jamana dɔw la weleweledalaw man ca. Ka fara o kan, mɔgɔ caaman ma deli ka kibaro diiman mɛn yen. Ka taga dɛmɛ don yen ani k’o mɔgɔw dɛmɛ ka Jehova lɔn, o be mɔgɔ ninsɔndiya kosɔbɛ! Mɔgɔw be ɲagali cogo min na n’u ye tiɲɛn lɔn Jehova koo la, o be ne ninsɔndiya yɛrɛ le!”
Sascha be ni saan 40 ni kɔ ye, a be bɔ Alemaɲi ani a furunin lo. A ko: “Tuma o tuma ni ne be waajuli la, n’ be mɔgɔw kunbɛn minw siɲɛ fɔlɔ lo ka kibaro diiman mɛn. Ka se k’o tigiw dɛmɛ ka Jehova lɔn, o be ne ninsɔndiya yɛrɛ le!”
Atsuko be ni saan 35 ɲɔgɔn ye, a be bɔ Zapɔn ani a furunin lo. A ko: “Fɔlɔ la, n’ tun b’a fɛ Arimagedɔn ka se joona joona. Nka, kabi n’ tagara sigi Turki, n’ be Jehova fo sabu a bele be muɲuli kɛra. Ni ne y’a ye Jehova be waajuli baara ɲɛminɛna cogo min na duniɲa kuru bɛɛ kɔnɔ, n’ b’a fɛ ka to ka n’ magwɛrɛ a la kosɔbɛ.”
Alisa be ni saan 30 ɲɔgɔn ye, a be bɔ Irisi jamana na. A ko: “Ka baara kɛ Jehova ye o cogo la, o ye ne dɛmɛ k’a lɔn ko Jehova ka ɲi.” (Zab. 34:9). A y’a fara a kan ko: “Jehova tɛ ne Faa ye dɔrɔn, nka n’ teri sɔbɛ lo fana. Koo caaman ye n’ dɛmɛ ka Jehova lɔn kosɔbɛ. Koo ɲumanw ye n’ sɔrɔ n’ ka ɲɛnamaya kɔnɔ. N’ ye ninsɔndiya wagatiw ani duga caaman sɔrɔ fana!”
“FOROW FILƐ”
Kanpaɲiba min kɛra Turki, mɔgɔ caaman ye kibaro diiman mɛn o sababu fɛ. Nka, yɔrɔ caaman bele be yen kibaro diiman ma fɔ yɔrɔ minw na. Balima minw tagara dɛmɛ don Turki, loon o loon, u be mɔgɔ caaman kunbɛn minw ma deli ka Jehova koo mɛn. Yala a bena diya i ye ka taga waajuli kɛ o yɔrɔ ɲɔgɔn na wa? N’o lo, an b’i jija i k’i “ɲɛw kɔrɔta ka forow filɛ. Suman kɔgɔra, a tigɛ tuma sera.” (Zan 4:35). Duniɲa yɔrɔ minw na “suman kɔgɔra,” yala i tɛ se ka taga dɛmɛ don yen wa? N’i be se, a daminɛ ka labɛnw kɛ sisan walisa k’i ka laɲinita dafa. La a la ko n’i be kibaro diiman jɛnsɛn “fɔɔ ka taga se diɲɛ faan bɛɛ la,” i bena dugaba sɔrɔ o la ka tɛmɛ sanga ni wagati bɛɛ kan!—Kɛw. 1:8
^ dakun 2 Sɛbɛ nin lajɛ: “Voyez le bon pays” ɲɛɛ 32, 33.


c: text/html

text:
DƆ KA ƝƐNAMAYA
Hali ni n’ ye tulogweren ye, o tɛ n’ bali ka mɔgɔw kalan
N’ batizera saan 1941 la, n’ tun be ni saan 12 ye. Nka, n’ ye Bibulu ka kalanw faamu ka ɲɛ saan 1946 lo la. Mun na do? A to n’ ka n’ ka ɲɛnamaya lakali i ye.
SAAN 1910 fan fɛ, n’ bangebagaw bɔra Tibilisi, Zɔrizi jamana na ka taga Kanada. U tun be si boon dennin dɔ kɔnɔ foro la, Peli gɛrɛfɛ, Sakacewan dugu la. O dugu be Kanada tileben fan fɛ. N’ wolola saan 1928 la. N’ bangebagaw ye deen wɔɔrɔ lo sɔrɔ, ne lo ye laban ye. Kalo wɔɔrɔ n’ wolonin kɔ, n’ facɛ sara ani n’ bamuso sara n’ denmisɛn tuma na. Dɔɔni o kɔ, n’ kɔrɔmusoba Lucy fana sara. A tun be ni saan 17 ye. O kɔ, an belencɛ Nick ye ne ni n’ kɔrɔw ladon.
N’ denmisɛn tuma na, loon dɔ, n’ tun b’an ka soo dɔ kukala samana. N’ somɔgɔw tun be siranna a kana n’ tan. U kulera n’ kan ko n’ k’a dabila, nka, n’ bele tun b’a samana. N’ tun ye n’ kɔɔ d’u ma ani n’ tun tɛ u kulekan mɛnna. N’ kunnadiyara soo ma n’ mandimi. Nka o loon le la, n’ somɔgɔw y’a faamu ko n’ ye tulogweren ye.
An somɔgɔw teri dɔ y’a fɔ k’u ka taga ni n’ ye tulogwerenw ka lakɔli la. O kosɔn, n’ belencɛ ye n’ tɔgɔ sɛbɛ tulogwerenw ka lakɔli la, Saskatun, Sakacewan dugu la. O lakɔli yɔrɔ tun ka jan n’an ka soo ye. N’ tun ka ɲi ka lɛri damanin kɛ ka sɔrɔ ka se yen. O tun be siranya bila n’ na sabu n’ tun be ni saan wɔɔrɔ dɔrɔn lo ye. N’ tun be se ka taga n’ somɔgɔw fɛ kɔnzew ani vakansiw dɔrɔn lo la. N’ ye bobow kumacogo degi ani n’ ninsɔndiyara ka tulon kɛ ni deen tɔɔw ye.
N’ YE BIBULU KA KALANW FAAMU
Saan 1939 la, n’ kɔrɔmuso filanan, Marion furula ni Bill Danylchuck ye. O kɔ, u ye ne ni n’ kɔrɔmuso Frances ladon u ka soo. An ka somɔgɔw cɛma, olu lo kɔnna ka bibulukalan kɛ ni Jehova Seerew ye. Vakansi tuma na, u tun ye min faamu u ka bibulukalan sababu fɛ, u tun b’u seko bɛɛ kɛ ka n’ kalan o la. Tiɲɛn na, a tun man nɔgɔ n’ fɛ ka kuma n’u ye sabu u tun tɛ bobow ka kaan mɛn. Nka, u y’a kɔrɔsi ko Alakow ka di n’ ye kosɔbɛ. N’ y’a faamu k’u ka kɛwalew tun bɛnnin lo ni Bibulu ka fɔta ye. O kama, n’ tun be to ka taga n’u ye waajuli la. Dɔɔni o kɔ, n’ tun b’a fɛ ka batɛmu ta. Saan 1941, sɛtanburu tile 5nan na, Bill ye n’ batize minanba dɔ kɔnɔ. U tun y’o jii bi kɔlɔn na ani a tun sumanin lo yɛrɛ le!
Saan 1946 la, n’ segira soo vakansi tuma na. An tagara lajɛnba dɔ la Cleveland, Ohio mara la, Etazini. O lajɛnba tile fɔlɔ la, n’ kɔrɔmusow ye miiriya jɔnjɔnw sɛbɛ walisa ka n’ dɛmɛ ka kalanw faamu. Nka loon filanan na, n’ ninsɔndiyara kosɔbɛ k’a ye ko balima dɔ tun be kalanw bayɛlɛmana bobow ye. N’ ye nafa sɔrɔ kalanw na ani n’ ninsɔndiyara ka Bibulu ka kalanw faamu ka ɲɛ sisan!
N’ YE BIBULUKALAN KƐ NI MƆGƆ DƆW YE
O tuma na duniɲa ka kɛlɛba filanan tun banna a ma mɛɛn ani mɔgɔw tun b’a fɛ k’a yira k’u be kantigiya kɛ u ka jamana ye. Lajɛnba bannin kɔ, n’ tun jijanin lo ka kantigiya kɛ Jehova ye lakɔliso la. O kosɔn, n’ y’a dabila ka darapo fo ani ka faso fasa la bobow kumacogo la. N’ tun tɛ fɛtiw kɛ tugun ani n’ tun tɛ taga legilizi la tugun ni denmisɛn tɔɔw ye. O ma diya lakɔli ɲɛmɔgɔw ye. O kama, u y’a daminɛ ka n’ bagabaga ani ka ngalon tigɛ ka la n’ kan walisa ka n’ ka miiriya yɛlɛma. O kɛra mankan ye n’ ka lakɔli filankuruw cɛma, nka u ye sababu di n’ ma fana ka seereya kɛ. N’ ka lakɔli filankuru nunu kɛra Jehova batobagaw ye: Larry Androsoff, Norman Dittrick ani Emil Schneider. U be Jehova batora ni kantigiya ye hali bi.
N’ tun mana taga dugu wɛrɛw la, n’ tun be n’ jija ka seereya kɛ tulogwerenw ye. Ɲɛyirali fɛ, Mɔntereyal dugu la, tulogwerenw be lajɛn yɔrɔ min na, n’ tagara yen. N’ ye Eddie Tager waaju. Ale tun be bobow ka jɛnkulu dɔ kɔnɔ. Nka, a sara salon. Sanni a ka sa, a tun be tulogwerenw ka kafo dɔ kɔnɔ Laval dugu la, Kebɛk. N’ ye Juan Ardanez fana waaju. I n’a fɔ Berekaw, a tun be Bibulu sɛgɛsɛgɛ walisa k’a filɛ ni n’ ka kumaw tun basiginin lo Bibulu kan (Kɛw. 17:10, 11). Ale fana kɛra Jehova Seere ye. A ye Jehova bato kantigiya la ani a tun ye diinan mɔgɔkɔrɔ ye Otawa, Ɔntario mara la fɔɔ ka taga se a satuma ma.
Saan 1950 la, n’ yɛlɛmana Vankuvɛr dugu la. Hali n’a tun ka di n’ ye ka tulogwerenw waaju, koo dɔ kɛra n’ tɛ se ka ɲinɛ min kɔ. N’ ye seereya kɛ muso dɔ ye sirada la. A tɔgɔ ko Chris Spicer ani a tun tɛ tulogweren ye. A sɔnna ko an ka to ka zurunaliw ci a ma ani a ko a b’a fɛ ne n’a cɛɛ Gary ka ɲɔgɔn ye. O kosɔn, n’ tagara u ka soo ani an ye sɛbɛri kɛ papiye kan wagatijan kɔnɔ walisa ka se ka ɲɔgɔn faamu. Saan damanin o kɔ le an sɔrɔla ka ɲɔgɔn ye tugun lajɛnba dɔ la, Torɔnto, Ɔntario mara la. U nana n’ fo jama cɛma. O barila n’ na yɛrɛ le! Gary tun ka ɲi ka batize o loon yɛrɛ la. O koo y’a yira n’ na ko a kɔrɔtanin lo an ka to ka mɔgɔw waaju sabu an t’a lɔn min bena kɛ Jehova Seere ye.
O kɔ, n’ tagara Saskatun. N’ ye muso dɔ kunbɛn yen. Ale y’a fɔ ko n’ ka bibulukalan kɛ n’a ka filaninw ye: Jean ani Joan Rothenberger. U tun ye tulogwerenw ye. U tun be lakɔli min na, n’ tun ye kalan kɛ o lakɔli lo la. Dɔɔni o kɔ, o sungurunin fila tun ye min kalan, u tun b’o fɔ u ka lakɔli filankuruw ye. A laban, u ka lakɔli filankuru duuru kɛra Jehova Seerew ye. Eunice Colin tun ye u dɔ ye. N’ siɲɛ fɔlɔ ka Eunice ye, n’ tun be n’ ka klasi laban na. O tuma na, a ye bɔnbɔn kelen di n’ ma ani a ye n’ ɲininga ni n’ b’a fɛ an ka kɛ teriw ye. Kɔfɛ, n’ y’a furu ani a ye n’ dɛmɛ kosɔbɛ n’ ka ɲɛnamaya kɔnɔ!
Tuma min na Eunice bamuso bɔra a kala ma ko a be bibulukalan kɛra, a y’a fɔ lakɔli ɲɛmɔgɔ ye ko a ka banba Eunice be kalan dabila. Eunice tun be bibulukalan kɛ ni gafe minw ye, lakɔli ɲɛmɔgɔ y’u bɔsi. Nka Eunice tun jijanin lo ka Jehova batoli kɛ a ɲɛnako fɔlɔ ye. Tuma min na a tun b’a fɛ ka batize, a bangebagaw y’a fɔ a ye ko: “N’i kɛra Jehova Seere dɔ ye, i be bɔ an ka soo!” Eunice tun be ni saan 17 ye tuma min na a bɔra u ka soo. Jehova Seere dɔw y’a ladon u fɛ. A tora ka bibulukalan kɛ ani o kɔ, a ye batɛmu ta. An furula saan 1960 la. A bangebagaw ma na an ka furu la. Nka wagati dɔ nana se, u tun b’an bonya an ka lannakow ani an ka deenw lamɔcogo kosɔn.
JEHOVA Y’A JANTO N’ NA
An tun ye tulogwerenw ye. Nka, an ye dencɛ wolonfila sɔrɔ ani k’u lamɔ. U si tun tɛ tulogwerenw ye. O tun man nɔgɔ, nka, an banbara u ka bobow ka kumacogo lɔn. O la, an tun be se ka baro kɛ n’u ye ka ɲɛ ani k’u kalan tiɲɛn koo la. Kafo ka balimaw y’an dɛmɛ kosɔbɛ. Ɲɛyirali fɛ, loon dɔ, an dencɛ dɔ ye kuma nɔgɔninw fɔ kafo kɔnɔ ani bangebaga dɔ ye sɛbɛri kɛ papiye kan k’o fɔ an ye. An sinna k’o koo ɲɛnabɔ yɔrɔnin kelen. An dencɛ naani n’u musow ani u deenw be Jehova batora ni kantigiya ye: James, Jerry, Nicholas, ani Steven. U bɛɛ ye diinan mɔgɔkɔrɔw ye. Ka fara o kan, Nicholas n’a muso Deborah be dɛmɛ don k’an ka sɛbɛw bayɛlɛma bobow kumacogo la, Garande Beretaɲi Betɛli la. Steven n’a muso Shannan fana b’o lo kɛra Etazini ka Betɛli la.
N’ dencɛw James, Jerry, ani Steven. Olu n’u musow be dɛmɛ donna cogo caaman na waajuli baara la, bobow kumacogo la
Kansɛri bana ye Eunice faga. Kalo kelen lo tun tora an ka furu saan 40nan be dafa. Eunice ye jagwɛlɛya kɛ a ka bana wagati la. A tun lanin b’a la ko sukununi bena kɛ ani o y’a jija. A bena lakunu loon min na, n’ kɔrɔtɔnin lo o loon ka se.
Saan 2012, feburukalo la, n’ benna ka n’ kɔɔ kari ani n’ mako gwɛlɛ tun be dɛmɛ na. O kosɔn, n’ tagara to n’ dencɛ dɔ n’a muso fɛ. Sisan, an be kafo dɔ kɔnɔ Kalgari. Lajɛnw be kɛ yen bobow kumacogo la. N’ bele ye diinan mɔgɔkɔrɔ ye. N’ siɲɛ fɔlɔ lo ka kɛ kafo dɔ kɔnɔ min be lajɛnw kɛ bobow kumacogo la. Miiri k’a filɛ! Kabi saan 1946, n’ tun be kafo min kɔnɔ, angilikan lo tun be fɔ yen. Nka, n’ sera ka n’ ka limaniya sabati cogo di? Jehova lo ye n’ dɛmɛ. A ye layidu ta ko a bena a janto falatɔw la. A y’o layidu dafa n’ koo la (Zab. 10:14). Minw y’u seko kɛ ka sɛbɛri kɛ n’ ye, ka bobow kumacogo degi ani ka kalanw bayɛlɛma n’ ye, n’ b’olu bɛɛ waleɲuman lɔn u ka jijali kosɔn.
Tiɲɛn na, tuma dɔw la, n’ tun be dimi ani n’ fari tun be ɲini ka faga sabu min tun be fɔ lajɛnw na, n’ tun t’o faamu. A tun be n’ ɲɛɛ na ko mɔgɔw t’a lɔn u ka ɲi ka tulogwerenw dɛmɛ cogo min na. Nka o wagati la, Piyɛri ye min fɔ Yezu ye, n’ tun be miiri o la. A ko: “An bena taga jɔn fɛ? Mɔgɔ be nii [ ɲɛnamaya] banbali sɔrɔ ele ka kuma barika la.” (Zan 6:66-68). Balima caaman ye tulogwerenw ye ani u be Jehova batora kabi wagatijan. I n’a fɔ olu, n’ ye muɲuli kɛ. N’ ye n’ jigi la Jehova n’a ka ɔriganisasiyɔn kan ani n’ ye nafa caaman sɔrɔ o la. Sisan, an ka gafe caaman be sɔrɔ bobow kumacogo. N’ ninsɔndiyanin lo fana sabu n’ be se ka lajɛnw ani lajɛnbaw kɛ bobow kumacogo (ASL). Tiɲɛn na, ka baara kɛ Jehova Ala ye, o ye n’ ninsɔndiya ani n’ ye duga caaman sɔrɔ o la.

robotstxt: allowed

filter: keep


text:
U sɔnna k’u yɛrɛ di gwansan: Madagasikari
SYLVIANA be ni saan 25 ɲɔgɔn ye ani a ye piyɔniye ye. A y’a fɔ ko: “N’ teri minw tagara dɛmɛ don yɔrɔ minw na piyɔniyew man ca, ni n’ y’u ka lakalitaw mɛn, n’ fana b’a fɛ ka ninsɔndiya sɔrɔ o baara la. Nka, n’ tun be siranna ko n’ tɛna se ka taga dɛmɛ don jamana wɛrɛ la.”
Yala i be ni Sylviana ka miiriya ɲɔgɔn ye wa? Yala i fana b’a fɛ ka taga dɛmɛ don yɔrɔ minw na waajulikɛlaw man ca wa? I b’i yɛrɛ ɲiningara n’i bena se k’o laɲinita dafa loon dɔ wa? N’o lo, kana i fari faga! Gwɛlɛya dɔw tun be balima waa caaman bali ka taga dɛmɛ don yɔrɔ wɛrɛw la. U ye see sɔrɔ u kan Jehova ka dɛmɛ sababu fɛ. Walisa k’a lɔn Jehova y’u dɔw dɛmɛ cogo min na, an bena kuma Madagasikari koo la. Madagasikari lo ye guun naaninan ye min ka bon ni guun tɔɔw bɛɛ ye.
Madagasikari jamana na, mɔgɔ caaman be bonya la Bibulu kan ani u be sɔn kibaro diiman ma. Saan tan tɛmɛninw na, weleweledalaw ani piyɔniye 70 ni kɔ bɔra jamana 11 * ɲɔgɔn na ka taga waajuli kɛ yen. U tun kisɛyanin lo kosɔbɛ. O jamana kɔnɔ, balima caaman sɔnna ka taga dugu wɛrɛw la walisa ka Masaya kibaro diiman jɛnsɛn o guun kan. An ka kuma u dɔw koo la.
U YE SEE SƆRƆ SIRANYA NI FARIFAGA KAN
Louis n’a muso Perrine be ni saan 30 ni kɔ ye ani u bɔra Faransi ka taga sigi Madagasikari. Kabi saan caaman, u tun b’a fɛ ka taga jamana wɛrɛ la walisa ka dɛmɛ don waajuli baara la. Nka, Perrine tun be sigasigara. A y’a fɔ ko: “N’ tɛ yɔrɔ min lɔn, n’ tun be siran ka taga yen. N’ tun bena taga k’an ka denbaya, kafo ani an ka boon to yen. N’ delinankow ani n’ tun delila yɔrɔ minw na, n’ tun bena u bɛɛ to yen fana. O tun be hami bila n’ na. Tiɲɛn na, n’ ka hami tun ka bon ka tɛmɛ gwɛlɛyaw bɛɛ kan.” Saan 2012, Perrine y’a jaa gwɛlɛya ani ale ni Louis yɛlɛmana Madagasikari. A be mun lo miiri o yɛlɛmani koo la? A ko: “Ni n’ be miiri o la, n’ be se k’a fɔ ko k’a ye Jehova y’an dɛmɛ cogo min na, o y’an ka limaniya sabati.” Louis y’a fɔ ko: “Miirik’a filɛ, an ye Krista saya Hakilijigi lajɛn fɔlɔ min kɛ, an ka Bibulu kalanden 10 lo nana!”
Mun lo ye jagwɛlɛya di u ma ani u tora Madagasikari gwɛlɛya tuma na? U ye Jehova deli kosɔbɛ ko a ka see d’u ma ka muɲuli kɛ (Filip. 4:13). Louis ko: “An y’a ye ko Jehova y’an ka deliliw jaabi ani k’a ka ‘hɛɛrɛ’ di an ma. O kama, an tun be ninsɔndiya min sɔrɔ an ka waajuli baara la, an tun be sinsin o lo kan. Ka fara o kan, an teriw tun be e-mail ni lɛtɛrɛw ci an ma walisa k’an jija an kana an fari faga.”—Filip. 4:6, 7; 2 Kor. 4:7.
Jehova ye Louis ni Perrine duga u ka muɲuli kosɔn. Louis ko: “Saan 2014, ɔkutɔburukalo la, an tagara kerecɛn furuninw ka Bibuluko lakɔli * kɛ Faransi. O lakɔli tun ye Jehova ka nilifɛn lo ye. An tɛna ɲinɛ o kɔ abada!” U ka diplomu sɔrɔnin kɔ, u y’u ci ka taga Madagasikari tugun. U ninsɔndiyara yɛrɛ le!
“AN DUSU BENA DIYA AW KƆRƆ”
Didier n’a muso Nadine be bɔ Faransi. Saan 2010, u yɛlɛmana Madagasikari. U tun be ni saan 50 ni kɔ ye o tuma na. Didier y’a fɔ ko: “An ye piyɔniye baara kɛ, tuma min na an tun ye kanbele ni sunguru ye. O kɔ, an ye deen saba lamɔ. Tuma min na u kɛra balikuw ye, an tun be miirila ka taga waajuli kɛ jamana wɛrɛ la.” Nadine ko: “K’a miiri ko an ka ɲi ka taga k’an deenw to yen, o y’a to ne tun be sigasigara. Nka, an deenw y’a fɔ an ye ko: ‘N’aw tagara dɛmɛ don jamana wɛrɛ la, an dusu bena diya aw kɔrɔ!’ U ka kumaw y’an jija ani an yɛlɛmana Madagasikari. Hali n’an yɔrɔ ka jan an deenw na sisan, an dusu ka di sabu an be se ka kuma n’u ye tuma o tuma.”
A tun man nɔgɔ Didier ni Nadine fɛ ka Malagasikan degi. Nadine y’a fɔ ni yɛlɛmisɛn ye ko: “An tun tɛ ni saan 20 ye tugun.” Nka, u sera k’o kaan degi cogo di? U senin, u tun be to ka taga Faransɛkan kafo kɔnɔ. Tuma min na u tun labɛnnin lo ka Malagasikan degi, u yɛlɛmana kafo dɔ kɔnɔ o kaan be fɔ yɔrɔ min na. Nadine ko: “An be mɔgɔ caaman minw kunbɛn waajuli la, bibulukalan ka di u ye kosɔbɛ. Tuma caaman na u b’an fo sabu an nana bɔ u ye. A daminɛ na, n’ tun b’a miiri ko n’ be sikora le. A ka di n’ ye kosɔbɛ ka kɛ piyɔniye ye o jamana na. Ni n’ wulila sɔgɔma, n’ be miiri ko: ‘N’ bena taga waajuli kɛ bi, o ye koo ɲuman yɛrɛ lo ye!’ ”
Tuma min na Didier y’a daminɛ ka Malagasikan degi, n’a miirila o la, a be yɛlɛmisɛnw kɛ. A ko: “N’ tun be kafo ka lajɛn dɔ ɲɛminɛna. Nka, n’ tun tɛ balimaw ka jaabili si faamu. N’ tun be se ka min dɔrɔn fɔ, o ye ko: ‘I ni ce.’ N’ ye balimamuso dɔ fo a ka lakalita la ani mɔgɔ minw tun siginin b’a kɔfɛ, olu y’a daminɛ k’u kuun yuguyugu walisa k’a yira n’ na ko a ka jaabili man ɲi. N’ sinna ka balimacɛ wɛrɛ weele. N’ kɔni b’a miiri ko ale ye jaabili ɲuman lo di.”
A SƆNNA WELEKAN MA NI NINSƆNDIYA YE
Saan 2005 ka lajɛnba dɔ la, Thierry n’a muso Nadia ye dramu dɔ filɛ min kuun ko: “Tugu laɲinitaw kɔ minw be bonya la Ala kan.” O dramu tun be kuma Timote koo la ani a y’u dusu sɔrɔ kosɔbɛ. O kosɔn, u tun b’a fɛ n’u dusu bɛɛ ye ka taga dɛmɛ don yɔrɔ min na waajulikɛlaw man ca. Thierry ko: “Dramu bannin kɔ, tuma min na an tun be tɛgɛrɛ fɔra, n’ jɛngɛna ka n’ muso ɲininga ko: ‘An bena taga min do?’ N’ muso ko ale fana tun be miirila o lo la.” Dɔɔni o kɔ, u ye labɛnw kɛ walisa k’u ka laɲinita dafa. Nadia ko: “An ye dɔ bɔ an ka minanw na dɔɔni dɔɔni fɔɔ a tora valizi 4 dɔrɔn!”
U sera Madagasikari saan 2006 ani kabi u sera yen, a ka di u ye ka waajuli kɛ o yɔrɔ la. Nadia ko: “An ye mɔgɔ minw kunbɛn, u y’an ninsɔndiya.”
Saan wɔɔrɔ o kɔ, Thierry n’a muso Nadia ye gwɛlɛya dɔ sɔrɔ. Nadia bamuso Marie-Madeleine tun be Faransi. A benna k’a bolo kari ani k’a kuun mandimi. Thierry ni Nadia ye Marie-Madeleine ka dɔgɔtɔrɔ ɲininga. O kɔ, u y’a ɲini u bamuso fɛ ko a ka na to n’u ye Madagasikari. A tun be ni saan 80 ye o tuma na. Nka, a ninsɔndiyara ka taga. Ka ɲɛnamaya kɛ jamana wɛrɛ la, a be mun lo miiri o koo la? A ko: “Tuma dɔw la, a man nɔgɔ ka deli koo dɔw la. Nka, hali ni n’ tɛ se ka koo dɔw kɛ, n’ be se ka koo caaman kɛ kafo kɔnɔ. Min yɛrɛ be n’ ninsɔndiya, o ye ko o b’a to n’ deenw be se ka to kudayi cidenya baara la yan.”
“N’ Y’A YE JEHOVA YE N’ DƐMƐ COGO MIN NA”
Balimacɛ Riana be ni saan 20 ɲɔgɔn ye ani a lamɔna Alaotra Mangoro mara la. O mara be Madagasikari kɔrɔn fan fɛ ani sanji be ben yen kosɔbɛ. A ye baara kɛ lakɔli la ka ɲɛ ani a tun b’a fɛ ka kalanbabaw kɛ. Nka, bibulukalan daminɛnin kɔ, a y’a latigɛ ko a tɛna o kɛ tugun. A ko: “N’ banbara ka lise ban joona ani n’ ye n’ daa di Jehova ma ko: ‘Ni n’ ye n’ ka ɛkizamɛn sɔrɔ, n’ bena kɛ piyɔniye ye.’ ” A ka diplomu sɔrɔnin kɔ, a y’a ka dajuru dafa. A yɛlɛmana balimacɛ dɔ fɛ min ye piyɔniye ye. O kɔ, a ye baara ɲini min be kɛ tuma kelen kelen ani a kɛra piyɔniye ye. A ko: “N’ ma deli k’o desizɔn ɲuman ɲɔgɔn ta ka ye.”
Nka, Riana somɔgɔw m’a faamu fɛɛn min kama a banna ka kalanbabaw kɛ walisa ka baara sɔrɔ min sara ka ca. A ko: “N’ facɛ, n’ facɛ dɔgɔcɛ ani n’ mamamuso ye n’ jija ko n’ ka kalanbabaw kɛ. Nka, n’ tun t’a fɛ ka piyɔniye baara dabila koo si kama.” Dɔɔni o kɔ, Riana y’a ɲini ka taga yɔrɔ min na waajulikɛlaw man ca. Mun na do? A ko: “Soonw donna an fɛ, k’an ka fɛɛn caaman soɲɛ. O y’a to n’ miirila Yezu ka kumaw na. A ko an ka nafolo lajɛn sankolo la. O kama, n’ y’a latigɛ ka n’ jija ka nafolow lajɛn Alako ta fan fɛ.” (Mat. 6:19, 20). A yɛlɛmana Madagasikari worodugu fan fɛ. O yɔrɔ janin lo ani kilomɛtɛrɛ 1 300 lo b’o yɔrɔ n’a sigiyɔrɔ kɔrɔ cɛ. Tandroyikan lo be fɔ yen. Mun na a tagara yen do?
Kalo kelen ka kɔn o soɲɛni ɲɛ, Riana tun ye bibulukalan daminɛ ni Antandroyi mɔgɔ fila ye ani a ye kumaden dɔw degi o kaan na. O kama, a miirila o siyamɔgɔw koo la minw ma deli ka kibaro diiman mɛn. A ko: “N’ ye Jehova deli a ka n’ dɛmɛ walisa n’ ka yɛlɛma mara dɔ la u ka kaan be fɔ yɔrɔ min na.”
Riana yɛlɛmana, nka a tun tɛ baara sɔrɔla. Cɛɛ dɔ y’a fɔ a ye ko: “Mun na i nana yan? Mɔgɔw be taga i bɔyɔrɔ la walisa ka baara ɲini!” Lɔgɔkun fila o kɔ, Riana tagara tile saba lajɛnba dɔ la ani wari bɛrɛ tun t’a kun. A tun b’a yɛrɛ ɲiningara a bena min kɛ. Lajɛnba tile sabanan na, balimacɛ dɔ ye fɛɛn dɔ don Riana pɔsi kɔnɔ. Wari tun lo ani a tun ka ca. O y’a dɛmɛ a kɔsegira Antandroyi mara la ani a y’a daminɛ ka yawu feere. Riana ko: “Jehova ye n’ dɛmɛ wagati bɛnnin na. Minw tun tɛ Jehova lɔn, o kɛra sababu ye n’ tora k’olu dɛmɛ!” Baara tun ka ca kafo kɔnɔ fana. Riana y’a fɔ tugun ko: “A tun ɲinina n’ fɛ n’ ka forobakalan kɛ lɔgɔkun fila fila bɛɛ. Jehova tun be tɛmɛna a ka ɔriganisasiyɔn fɛ ka fɔrɔmasɔn di n’ ma.” Antandroyika minw b’a fɛ ka dɔ lɔn Jehova koo la, Riana bele be Masaya kibaro diiman fɔra olu ye.
“TIƝƐTIGI ALA” Y’A DUGA
Jehova b’an hakili sigi ko “mɔgɔ o mɔgɔ ko a be duba [ɲini] jamana kɔnɔ, . . . Tiɲɛtigi Ala” bena o tigi duga (Ezayi 65:16). N’an b’an jija ka see sɔrɔ gwɛlɛyaw kan ani ka dɔ fara an ka waajuli baara kan, Jehova b’an duga. An ka Sylviana ka koo lajɛ min kofɔra daminɛ na. A tun be siranna ko a tɛna se ka taga dɛmɛ don yɔrɔ min na waajulikɛlaw man ca. Mun na a tun b’o miiri? A ko: “N’ kinibolo seen ka jan ni n’ numanbolo ta ye santimɛtɛrɛ 9. O kama, n’ seen kelen man ɲi ani n’ be sɛgɛn joona.”
O n’a ta bɛɛ, saan 2014, Sylviana farala piyɔniye sunguru dɔ kan min tɔgɔ ko Sylvie Ann ani u tagara dugu dennin dɔ la. Kilomɛtɛrɛ 85 lo b’u ka soo n’o yɔrɔ cɛ. Gwɛlɛyaw bɛɛ n’a ta, Sylviana sera k’a ka laɲinita dafa. A ye dugaba sɔrɔ o la! A ko: “Saan kelen kɛnin kɔ o yɔrɔ la, n’ tun be bibulukalan kɛra ni muso denbatigi dɔ ye min tɔgɔ ko Doratine, ale batizera kafokulu ka lajɛnba dɔ la.”
‘NE BENA AW DƐMƐ’
Dɔw tagara dɛmɛ don jamana wɛrɛ la. Olu ka ɲɛyirali y’a yira ko gwɛlɛya minw be se k’an bali ka dɔ fara an ka waajuli baara kan, an ka ɲi k’a ɲini ka see sɔrɔ u kan. O la, an bena a ye ko Jehova ye min fɔ a sagokɛlaw ye, o ye tiɲɛn ye. A ko: ‘Ne bena barika don aw la, ne bena aw dɛmɛ.’ (Ezayi 41:10). N’an ye dɔ fara an ka waajuli baara kan, an be jɛnɲɔgɔnya min kɛra ni Jehova ye, o bena sabati. Ka fara o kan, an k’an yɛrɛ di ka taga dɛmɛ don yɔrɔ dɔ la an ka jamana kɔnɔ wala jamana wɛrɛ la. O bena an dɛmɛ ka se ka baara dɔw kɛ duniɲa kura kɔnɔ. I ko Didier y’a fɔ cogo min na, “n’an be taga dɛmɛ don yɔrɔ minw na waajulikɛlaw man ca, o ye fɔrɔmasɔn ɲuman lo ye siniɲasigi kama!” N’a sɔrɔ waajulikɛla caaman wɛrɛw b’a fɛ k’o fɔrɔmasɔn sɔrɔ!
^ dakun 4 Balima minw tagara dɛmɛ don o yɔrɔ la, u bɔra: Kanada, Cɛki, Faransi, Alemaɲi, Gwadelupe, Likisanburu, Nuvɛli Kaledoni, Suwɛdi, Swisi, Garande Beretaɲi ani Etazini.
^ dakun 8 Sisan, o lakɔli yɛlɛmana ka kɛ Masaya waajulikɛlaw ka lakɔli ye. Kudayi cidenya baarakɛla minw be jamana wɛrɛw la ani u be saratiw dafa, olu be se ka sɛbɛ dɔ dafa walisa ka taga o lakɔli la. U be se k’a ɲini k’o lakɔli kɛ u ka jamana na wala jamana wɛrɛ la, u ka kaan be fɔ yɔrɔ min na.


text:
Kerecɛn ka ɲumanya wale dɔ
JOHN facɛ batizera ka kɛ Jehova Seere ye saan 1960 fan fɛ Gujarati dugu la, Ɛndi jamana na. Nka, John, a kɔrɔmuso n’a dɔgɔnin mɔgɔ naani ani u bamuso tun kisɛyanin lo kojugu Katoliki diinan na. O kama, u tun b’u facɛ kɛlɛ a ka lanaya kosɔn.
Loon dɔ, John facɛ ko a ka taga lɛtɛrɛ dɔ di ale tericɛ dɔ ma, o min ye Jehova Seere ye. O loon sɔgɔma, John tun y’a bolokunnanden mandimi barikon nɛgɛlaman dɔ dayɛlɛtɔ. Nka, komi a tun b’a fɛ ka mɛnni kɛ a facɛ fɛ, a ye fɛɛn dɔ meleke a bolokunnanden na walisa joli ka lɔ ani a tagamana ka taga a facɛ ka cira kɛ.
John sera lɛtɛrɛ diyɔrɔ tuma min na, a facɛ tericɛ muso lo y’o lɛtɛrɛ minɛ. Ale fana tun ye Jehova Seere dɔ ye. A y’a kɔrɔsi ko John bolokunnanden mandiminin lo. A ko a k’a to ale b’a joli furakɛ. A bɔra ni furakɛli minanw ye, k’o joli ko ni fura dɔ ye ani ka bandi meleke a la. O kɔ, a ye tee dɔ gwan k’a di John ma. O wagati bɛɛ la, a tora ka kuma John fɛ teriya la Bibulu koo la.
O balimamuso ka ɲumanya kosɔn, John y’a daminɛ k’a ka miiriyaw yɛlɛmana Jehova Seerew koo la. O kama, a y’a ɲininga a facɛ ka lannako fila dɔw la, o minw be dan na n’ale taw ye: Yala Yezu ye Ala ye wa? Yala kerecɛnw ka ɲi ka Mariyamu deli wa? Balimamuso tun ye gujaratikan degi. A basigira Bibulu kan ka John jaabi o kaan na. O kɔ, a ye sɛbɛ nin di a ma: “Cette bonne nouvelle du royaume.”
Kɔfɛ, o gafe kalantɔ, John y’a faamu k’o kumaw ye tiɲɛn ye. A tagara mɔnpɛricɛ fɛ ani k’a ɲininga o koo fila la. Mɔnpɛricɛ dimina kosɔbɛ ani a ye Bibulu fili John kan n’a be sɔngɔra ko: “E kɛra Sutana lo ye! A yira n’ na Bibulu kɔnɔ yɔrɔ min na a fɔra ko Yezu tɛ Ala ye. Yɔrɔ juman lo fana a fɔra ko an man ɲi ka Mariyamu bato? O yira n’ na!” O koo ye John dabila ban. O kama, a y’a fɔ mɔnpɛricɛ ye ko: “Ne tɛna n’ seen don Katolikiw ka legilizi kɔnɔ tugun.” A fana m’a seen don yen fewu!
John ye bibulukalan daminɛ ni Jehova Seerew ye. A sɔnna tiɲɛn batoli ma ani a y’a daminɛ ka Jehova bato. Kɔfɛ, a somɔgɔ caaman fana y’o lo kɛ. A saan 60 ɲɔgɔn ye ni ye John tun y’a bolokunnanden mandimi ani o jolinɔ bele be yen. Nka, kerecɛn dɔ ye ɲumanya wale min kɛ a ye, a tɛ ɲinɛ o kɔ abada. O lo y’a lasun ka Jehova bato a sii tɔɔ bɛɛ la.—2 Kor. 6:4, 6.


text:
DƆ KA ƝƐNAMAYA
N’ jijanin lo ka kɛ Krista ka sɔrɔdasi ye
Marifaw tun be cira yɔrɔ bɛɛ. N’ ye n’ bolo kɔrɔta dɔɔni dɔɔni ka musɔrɔ gwɛman dɔ fifa. Sɔrɔdasi minw tun be marifa cira, u kulera ko n’ ka bɔ n’ ka dogoyɔrɔ la ka na. Dɔɔni dɔɔni, n’ gwɛrɛla u la. N’ tun t’a lɔn n’u bena n’ to niin na. Mun lo y’o gwɛrɛgwɛrɛko ɲɔgɔn lase n’ ma?
N’ WOLOLA saan 1926 Karitsa. O ye Grɛki dugu dennin dɔ lo ye. N’ bangebagaw tun ye baarakɛla ŋanaw ye ani u ye deen seegi lo sɔrɔ. Ne lo ye deen wolonfilanan ye.
Saan 1925 la, n’ bangebagaw ye John Papparizos kunbɛn. Bibulu Kalanden dɔ tun lo (Jehova Seerew tun be weele ten le). A tun kisɛyanin lo ani a tun be se kuma na. John ye Bibulu ka kalanw ɲɛfɔ n’ bangebagaw ye koɲuman. O y’u dusukun sɔrɔ kosɔbɛ. O kama, u y’a daminɛ ka taga lajɛnw na an ka dugudennin na. N’ bamuso tun limaniyanin lo Jehova Ala la kosɔbɛ. Hali n’a tun kalannin tɛ, a tun be tɛmɛ sababu bɛɛ fɛ ka Ala kofɔ mɔgɔw ye. A fɔ man di nka, n’ facɛ ye tɔɔw ka filiw jati kojugu ani dɔɔni dɔɔni, a ye lajɛntaga dabila.
Ne ni n’ dɔgɔ ni n’ kɔrɔw tun be bonya la Bibulu kan kosɔbɛ. Nka an bonyatɔ, an hakili tun siginin tɛ kanbeleya negew kosɔn. Saan 1939 la, duniɲa ka kɛlɛba 2nan tun be Erɔpu yɔrɔ bɛɛ la. O tuma na, koo dɔ kɛra an ka dugudennin na min y’an hakili ɲagami pewu! Nicolas Psarras tun ye an facɛ balima dɔ dencɛ ye, ani an sigiɲɔgɔn tun lo. A batezin kɔ, Grɛki faamanw y’a weele sɔrɔdasiya la. Nicolas tun be ni saan 20 ye. A y’a jagwɛlɛya k’a fɔ sɔrɔdasiw kuntigi ye ko: “N’ tɛ se ka taga kɛlɛ la sabu n’ ye Krista ka sɔrɔdasi ye.” O kosɔn, sɔrɔdasiw ka kititigɛso ko a bena saan tan kɛ kaso la. O y’an bɛɛ hakili ɲagami!
Saan 1941 daminɛ na, Ameriki ni jamana dɔw ka sɔrɔdasiw donna Grɛki jamana na ani Nicolas bɔra kaso la. A kɔsegira Karitsa. N’ kɔrɔcɛ Iliasy’a ɲininga koo caaman na Bibulu koo la. Ne y’u lamɛn koɲuman. O kɔ, Ilias, n’ dɔgɔmuso Efmorfia ni ne y’a daminɛ ka bibulukalan kɛ ani an tun be to ka taga lajɛnw na. Saan 1942 la, an mɔgɔ saba y’an yɛrɛkun di Jehova ma ani an batizera. O kɔ, n’ kɔrɔ naani kɛra Jehova Seere kantigiw ye.
Karitsa kafo kɔnɔ saan 1942 la, kanbelew ni sunguru 9 tun be yen. U saan tun be saan 15-25 cɛ. An bɛɛ tun b’a lɔn ko kɔrɔbɔlibaw tun b’an kɔnɔna. An tun mana sababu sɔrɔ, an tun be to ka ɲɔgɔn lajɛn ka Bibulu kalan, ka dɔnkili la ani ka delili kɛ walisa k’an jaa gwɛlɛya. O y’an ka limaniya sabati.
JAMANADENW WULILA ƝƆGƆN KAMA
Kɛlɛba 2nan bannin kɔ dɔrɔn, kominisiw murutira Grɛki jamana ka gofɛrɛnɛman kama. O lo y’a to kɛlɛ jugu dɔ wulila jamanadenw ni ɲɔgɔn cɛ. Kominisiw ka sɔrɔdasiw tun be yalayala dugudenninw na ka mɔgɔw waajibiya k’u fara u yɛrɛ kan. Tuma min na u sera an fɛ, u ye Antonio Tsoukaris, Ilias ani ne minɛ. An saba tun ye Jehova Seerew ye. An k’u ka sabari k’an to yen sabu an ye kerecɛnw ye ani an t’an seen don kɛlɛkow la. Nka, u y’an waajibiya ka tagama lɛri 12 ɲɔgɔn ka taga Olympe kulu kan.
Dɔɔni o kɔ, kominisiw ka sɔrɔdasiw ɲɛmɔgɔ dɔ ko an ka taga n’u ka kɛlɛdenw ye kɛlɛ la. An ko an ye kerecɛn sɔbɛw ye ani ko an tɛ marifa ta an mɔgɔɲɔgɔnw kama. A dimininba tagara n’an ye u ka zenerali dɔ fɛ. An y’an ka koo ɲɛfɔ zenerali ye minkɛ, a ko: “N’o lo, a’ ye taga kɛlɛkɛyɔrɔ la ni sofali ye ka mɔgɔ mandimininw ta ka taga dɔgɔtɔrɔso la.”
An y’a jaabi ko: “Nka ni gofɛrɛnɛman ka sɔrɔdasiw y’an minɛ, u tɛna an jati kɛlɛkɛlaw ye wa?” A ko: “N’o lo a’ ye taga buru di kɛlɛdenw ma kɛlɛkɛyɔrɔ la.” An ko: “Nka, ni sɔrɔdasiw ɲɛmɔgɔ dɔ y’an ye ni sofali ye ani k’a fɔ ko an ka marifaw ta ka taga n’u ye kɛlɛkɛyɔrɔ la do?” Zenerali miirila ani a ko: “N’o lo, a’ ye to kulu kan ka sagaw dɛndɛ.”
Komi kɛlɛ tun be yɔrɔ bɛɛ, an saba y’a miiri ko n’an ye sagaw dɛndɛ, an dusukun tɛna an kɛlɛ. Saan kelen o kɔ, u y’a to an kɔrɔcɛ Ilias kɔsegira soo walisa k’an bamuso ladon sabu an facɛ tun sara. Antonio banana ani u y’a to a tagara. Nka, ne tora yen.
O wagati la, Grɛkiw ka sɔrɔdasiw tun be kominisiw laminina dɔɔni dɔɔni. Minw tun ye n’ minɛ, olu bolila ka taga kuluyɔrɔw la Alibani jamana gɛrɛfɛ. O yɔrɔ la, an barila k’a ye ko Grɛkiw ka sɔrɔdasiw y’an lamini. Kominisiw siranna ani u bolila. N’ dogora yiri bennin dɔ kɔfɛ. N’ ye sɔrɔdasi minw kofɔ barokun daminɛ na, an ye ɲɔgɔn kunbɛn o yɔrɔ lo la.
N’ y’a fɔ Grɛkiw ka sɔrɔdasiw ye ko kominisiw tun ye n’ minɛ le. O kama, u tagara ni n’ ye sɔrɔdasiso la Vɛria dugu gɛrɛfɛ walisa ka n’ ɲininga. Bibulu kɔnɔ, o dugu be weele ko Bere. O yɔrɔ la, u y’a fɔ n’ ye ko n’ ka dingɛ sɔgɔsɔrɔdasiw ye. N’ banna minkɛ, komandan ye n’ bila ka taga Makronisos guun kan. Mɔgɔw tun be siran ka taga yen sabu u tun be tɔɔrɔba la kasodenw kan yen.
ƝƐGWANYƆRƆ
Makronisos guun ye farakurun dɔ lo ye. A lakolon lo, a janin lo ani tile ka fari yen. O guun be Attique mara gɛrɛfɛ. Kilomɛtɛrɛ 50 lo b’a ni Atɛni cɛ. A janya ye kilomɛtɛrɛ 13 ɲɔgɔn ye ani a bonya ye mɛtɛrɛ 500 ɲɔgɔn ye. Nka, saan 1947-1958 la, kasoden 100000 ni kɔ lo tun be yen: U tun b’a miiri ko minw ye kominisiw ye, kominisiw yɛrɛ, mɔgɔ minw tun murutira ka kɔrɔ ani Jehova Seere kantigi caaman.
N’ sera yen saan 1949 daminɛ na. O wagati la, u tun ye kasodenw tilantilan yɔrɔ caaman na. U ye ne ni cɛɛ caamanba dɔw bila yɔrɔ min na garadiw man ca. An cɛma, mɔgɔ 40 ɲɔgɔn tun be la duguma fanibugu dɔ kɔnɔ, k’a sɔrɔ o fanibugu dilanna mɔgɔ 10 lo kama. An tun be jinɔgɔ min, ka obɛrzini ni sɔsɔ dumu. Gwangwan ni fɔɲɔ tun be koo tɔɔ juguya. Nka, u m’a ɲini an fɛ an ka farakuruw sama tuma bɛɛ. Dɔw tun b’o lo kɛ. O kama u fari n’u hakili nagasira.
Loon dɔ, n’ tagamatɔ kɔgɔjida la, n’ ye Jehova Seere caaman kunbɛn. Olu fana tun ye kasodenw ye yɔrɔ wɛrɛw la guun kan. An ninsɔndiyara ka ɲɔgɔn ye. N’an tun ye sababu sɔrɔ, an tun be ɲɔgɔn lajɛn. Nka, an tun b’an janto u kana an ye ani an tun be dogo ka kasoden tɔɔw waaju. U dɔw kɛra Jehova Seerew ye. Lajɛnw, waajuli ni delili sɔbɛ y’an dɛmɛ Alako ta fan fɛ.
TƆƆRƆBA KƆNƆ
N’ ye kalo tan kɛ kaso la yen. O kɔ, u ko n’ ka sɔrɔdasi fani don. N’ banna minkɛ, u tagara ni n’ ye komandan fɛ. N’ ye sɛbɛ dɔ di a ma. A tun sɛbɛnin bɛ ko: “Ne b’a fɛ ka kɛ Krista ka sɔrɔdasi lo ye.” A ye n’ bagabaga ani a k’u ka taga ni n’ ye komandan wɛrɛ fɛ. O komandan tun ye Grɛki ɔritodɔsi diinan kuntigiba dɔ ye ani a tun ye diinan fani don. N’ ye n’ jaa gwɛlɛya k’a ka ɲiningaliw jaabi ni Bibulu ye. A dimininba y’a fɔ ko: “A’ ye bɔ n’a ye n’ kɔrɔ. A ka diinanko y’a dama tɛmɛ!”
O dugusagwɛ, sɔrɔdasiw nana tugun ko n’ ka sɔrɔdasi fani don. N’ banna minkɛ, u ye n’ bugɔ n’u bolokuruw ani bere ye. U tagara ni n’ ye dɔgɔtɔrɔso la walisa k’a filɛ ni n’ kolow ma kari. O kɔ, u tagara ni n’ ye n’ ka fanibugu kɔnɔ. U y’o kɛ n’ na loon o loon fɔɔ kalo fila.
Komi n’ lɔra kelen kan n’ ka limaniya kosɔn, sɔrɔdasiw dimininba ye fɛɛrɛ wɛrɛ ɲini. U ye n’ bolo siri n’ kɔɔ la ani u ye n’ sentɛgɛw bugɔ ni juruw ye nalomanya la. N’ ka tɔɔrɔba la, n’ hakili jigira Yezu ka kuma nunu na: “Ni mɔgɔw b’aw nɛni, k’aw tɔɔrɔ . . . aw dagamunin lo. Aw ka nisɔndiya kosɔbɛ, bari aw bena tɔnɔba sɔrɔ sankolo la. Kira minw tɛmɛna aw ɲa, u ye olu fana tɔɔrɔ ten.” (Mat. 5:11, 12). U ye tɔɔrɔ sifa bɛɛ la n’ kan. A laban, n’ benna ka kirin.
N’ kununa kasobon dɔ kɔnɔ. A tun sumanin lo kojugu, buru, jii ani birifani tun tɛ yen. O n’a t’a bɛɛ, n’ hakili tun siginin lo. I ko Bibulu b’a fɔ cogo min na, “Ala ka hɛrɛ” tun ye n’ ‘dusukun ni n’ ka miiriliw mara.’ (Filip. 4:7, ABM). O dugusagwɛ, sɔrɔdasi dɔ ye ɲumanya kɛ n’ ye. A ye buru, jii ani nɛnɛfani di n’ ma. O kɔ, sɔrɔdasi wɛrɛ y’a ka dumuni di n’ ma. O koo ni koo wɛrɛw sen fɛ, n’ y’a ye ko Jehova b’a janto n’ na kosɔbɛ.
Faamanw fɛ, n’ tun ye mɔgɔ murutinin ye min sɔɔn tɛ se ka yɛlɛma. O kama, u tagara ni n’ ye Atɛni, sɔrɔdasiw ka kititigɛso la. U ko n’ ka ɲi ka saan saba kɛ Yarɔs (Giyarɔs) kaso la. O guun be sɔrɔ Makronisos kɔrɔn fan fɛ. Kilomɛtɛrɛ 50 lo b’u ni ɲɔgɔn cɛ.
“AN BE SE K’AN JIGI LA AW KAN”
Yarɔs kaso kogow tun ka jan ani u lɔra ni biriki wulenw ye. Politiki mɔgɔ 5000 ni kɔ lo tun be kaso la yen. Jehova Seere mɔgɔ wolonfila fana tun be yen. U tun y’u don kaso la sabu u banna k’u seen don duniɲa ka koow la. Hali n’a tun daganin tɛ, an mɔgɔ 7 tun be dogo ka Bibulu kalan ɲɔgɔn fɛ. Balimaw tun be Kɔrɔsili Sangasodɔw dogo k’u ci an ma. An tun b’u kopi kɛ bolo la walisa k’u kalan.
Loon dɔ, an tun be kalan kɛra dogo la, ani garadi dɔ y’an ye. A y’an ka sɛbɛw bɔsi an na. O kɔ, kaso kuntigi filanan y’an weele a ka biro la. An tun b’a miiri ko an ka koo tɔɔ bena juguya. Nka, a y’a fɔ ko: “An b’a lɔn aw ye mɔgɔ minw ye ani an be bonya la aw kan aw ka lannakow kosɔn. An be se k’an jigi la aw kan. A’ ye kɔsegi aw ka baara la.” A yɛrɛ ye baara nɔgɔmanw kalifa an dɔw ma. An ye Jehova waleɲuman lɔn kosɔbɛ o kosɔn. Hali kaso la, an ka kantigiya tun be se ka nɔɔrɔ la Jehova kan.
Nafa wɛrɛw sɔrɔla an ka kantigiya la. Kasoden dɔ tun ye matematiki profesɛri ye. A y’an ka kɛwale ɲumanw kɔrɔsi koɲuman. O kɔ, a y’an ɲininga an ka lannakow la. Saan 1951 daminɛ na, ale ni Jehova Seerew bɔra kaso la. Kɔfɛ, a batizera ka kɛ Jehova Seere ye ani a ye kudayi cidenya baara kɛ.
N’ BELE YE KRISTA KA SƆRƆDASI YE
N’ bɔnin kɔ kaso la, n’ kɔsegira n’ somɔgɔw fɛ Karitsa. Kɔfɛ, ne ni n’ ka jamanaden dɔw tagara sigi Mɛlburn, Ɔsitarali jamana na. N’ ye balimamuso ɲuman dɔ kunbɛn yen ani n’ y’a furu. A tɔgɔ ko Janette. An ye dencɛ kelen ani denmuso saba sɔrɔ. An y’u bɛɛ lamɔ kerecɛnya sira kan.
Sisan, n’ be ni saan 90 ni kɔ ye ani n’ bele ye diinan mɔgɔkɔrɔ ye. U ye tɔɔrɔ minw la n’ kan kaso kɔnɔ, o y’a to n’ fari ni n’ seenw be n’ dimi tuma dɔw la. A yɛrɛ ka jugu waajuli kɛnin kɔ. Nka, n’ bele jijanin lo ka kɛ “Krista ka sɔlidasiɲuman” ye.—2 Tim. 2:3.


text:
U sɔnna k’u yɛrɛ di gwansan
JAMANA dɔw la, u mako be waajulikɛlaw la kosɔbɛ. Balima kisɛyanin minw be taga waajuli kɛ yen, u dɔw ye balimamusow ye minw ma furu. O balimamuso dɔw ye saan caaman kɛ o jamanaw na. Mun lo y’u dɛmɛ u sera ka taga o jamanaw na? U ye nafa juman lo sɔrɔ o la? U ka ɲɛnamaya kɛra cogo di? Balimamuso minw y’o kɛ, an y’u dɔw ɲininga u ka fɛtaw la. N’a sɔrɔ i ye balimamuso ye min ma furu ani i b’a fɛ ka ninsɔndiyaba sɔrɔ waajuli la. N’o lo, o balimamusow ka fɛtaw bena i jija. Tiɲɛn na, Ala sagokɛlaw bɛɛ be se ka nafa sɔrɔ u ka ɲɛyiraliw la.
KANA SIGASIGA
N’i ye piyɔniye ye min ma furu, yala i b’i yɛrɛ ɲiningara i ka ɲi ka min kɛ walisa ka waajuli kɛ jamana wɛrɛ la wa? Anita be ni saan 75 ye sisan. Ale tun ma la a la hali dɔɔni ko a tun bena se k’o kɛ. A bonyana Angletɛri jamana na. A saan 18, a kɛra piyɔniye ye. A ko: “A tun ka di ne ye ka mɔgɔw kalan Jehova koo la. Nka, n’ tun m’a miiri ko, n’ tun bena se ka taga o kɛ jamana wɛrɛ la loon dɔ. Ne tun ma deli ka kaan wɛrɛ degi ani a n’ tun b’a miiri ko n’ tɛna se ka kaan wɛrɛ fɔ ka ɲɛ abada. O kosɔn, tuma min na n’ ye lɛtɛrɛ sɔrɔ ko n’ ka na Gilead lakɔli la, o barila n’ na yɛrɛ le. N’ kabakoyara k’a ye k’u ye ne ɲɔgɔn fana weele o lakɔli la. Nka, n’ y’a miiri ko ni Jehova y’a jati ko ne be se k’o kɛ, n’ bena a kɛ k’a filɛ. O kɛra a saan 50 ni kɔ ye nin ye. Kabi o wagati la, n’ bele ye misɔnden ye Zapɔn jamana na.” A y’a fara a kan ko: “Tuma dɔw la, ne ninsɔndiyaninba b’a fɔ kerecɛn sunguruw ye ko: ‘Aw ye aw ka sakɔsi ta an be taga waajuli kɛ jamana wɛrɛ la sabu o ɲɔgɔn tɛ yen!’ Ne dusu ka di k’a fɔ ko mɔgɔ caaman sɔnna k’o kɛ.”
U Y’U JAA GWƐLƐYA
Balimamuso caaman minw tagara waajuli kɛ jamana wɛrɛw la, a daminɛ na, u tun be sigasigara ka taga yen. U ye jagwɛlɛya sɔrɔ cogo di?
Maureen be ni saan 64 ye sisan. A ko: “N’ bonyatɔ, n’ tun b’a fɛ ka ɲɛnama kɛ kuun be min na bɛrɛbɛrɛ, i n’a fɔ ka mɔgɔ wɛrɛw dɛmɛ.” A saan 20, a tagara Kebɛk, Kanada jamana na. U makoya gwɛlɛ tun be piyɔniyew la yen. A ko: “Kɔfɛ, u ye n’ weele ko n’ ka na Gilead lakɔli la. Nka, n’ tun be siranna ka taga jamana dɔ la n’ tɛ min lɔn. N’ fana tun t’a fɛ ka taga ka n’ teriw to yen. N’ facɛ tun man kɛnɛ ani n’ bamuso tun b’a ladonna. N’ tunbe jɔrɔla sabu n’ tun t’a fɛ ka taga k’u to yen. Tuma caaman suu fɛ, n’ tun be kasi ka Jehova deli kosɔbɛ o koo la. N’ ye n’ ka haminankow fɔ n’ bangebagaw ye ani u ye n’ jija ka taga o lakɔli la. N’ y’a ye fana ko kafodenw tun be n’ bangebagaw dɛmɛna ni kanuya ye. K’a ye ko Jehova tun b’a jantora u la o cogo la, o ye n’ dɛmɛ k’a la a la ko a bena o ɲɔgɔn kɛ ne fana ye. Sisan kɔni, n’ tun labɛnnin lo ka taga!” Maureen y’a ka misɔndenya baara daminɛ kabi saan 1979 la. A ye saan 30 ni kɔ kɛ o baara la, Afiriki tileben fan fɛ. Sisan, a b’a bamuso ladonna Kanada ani a ye dan na piyɔniye ye. A ye saan minw bɛɛ kɛ jamana wɛrɛw la, a kɛtɔ ka miiri o la, a ko: “Jehova ye ne makoya fɛɛnw bɛɛ di ne ma, a wagati la.”
Wendy fana be ni saan 65 ye sisan. A ye piyɔniye baara daminɛ Ɔsitarali jamana na a sunguru tuma na. A ko: “Ne tun sumanin lo kojugu ani n’ tun be siran ka kuma ni lonanw ye. Nka, piyɔniye baara ye n’ dɛmɛ ka se ka kuma ni mɔgɔ sifaw bɛɛ ye. N’ tun tɛ siran tugun sabu sisan, n’ hakili tun siginin lo koɲuman. O baara tun be n’ dɛmɛna ka n’ jigi la Jehova kan ani n’ y’a daminɛ ka miiri ka taga jamana wɛrɛ la. Balimamuso dɔ tun ye saan 30 kɛ misɔndenya la Zapɔn ani a tun furunin tɛ. Ale tun ko n’ ka na kalo 3 kɛ yen ka waajuli kɛ. N’ ye wagati min kɛ n’a ye, o ye n’ lasun k’a ɲini ka taga jamana wɛrɛ la.” Saan 1986 la, Wendy tagara Vanuatu. Guun dɔ lo min be Ɔsitarali tilebɔ fan fɛ. Kilomɛtɛrɛ 1 770 b’a ni Ɔsitarali cɛ.
Wendy bele be Vanuatu. Sisan, a be baara kɛ an ka sɛbɛw bayɛlɛma biro dɔ la. A ko: “Ne mana a ye ko kafow ni jɛnkuluw be cayara yen, o be ne ninsɔndiya kosɔbɛ. Nɛɛmaba lo ne fɛ ka se ka dɛmɛ don dɔɔni Jehova ka baara la o yɔrɔ la.”
Kumiko fana be ni saan 65 ye sisan. Ale tun ye kudayi piyɔniye ye Zapɔn ani a tɔɲɔgɔn y’a fɔ a ye k’u ka taga Nepal jamana na. Kumiko y’a fɔ ko: “A tora k’o fɔ n’ ye tuma o tuma, nka, n’ tora ka ban. N’ tun be siranna ko n’ tɛna se ka kaan wɛrɛ degi ani ka deli jamana wɛrɛ la. A tun ka gwɛlɛ n’ ma fana ka wari sɔrɔ ka taga jamana wɛrɛ la. Ka n’ to jatiminɛ na, n’ ye aksidan dɔ kɛ ni n’ ka mɔtɛri ye ani u tagara ni n’ ye dɔgɔtɔrɔso la. O yɔrɔ la, n’ miirila ko: ‘Mɔgɔ tɛ siniko lɔn! N’ be se ka bana kosɔbɛ ani sababu min dira n’ ma ka taga jamana wɛrɛ la, n’ be bɔnɛ o la. A man fisa n’ ka taga waajuli kɛ saan kelen jamana wɛrɛ la k’a filɛ wa?’ N’ ye Jehova deli kosɔbɛ ko a ka n’ dɛmɛ ka dɔ kɛ dɔ ye.” Kumiko bɔnin kɔ dɔgɔtɔrɔso la, a tagara wagati dɔ kɛ Nepal. Kɔfɛ ale n’a tɔɲɔgɔn yɛlɛmana yen.
Kumiko ye saan 10 ɲɔgɔn kɛ Nepal. A kɛtɔ ka miiri o la, a ko: “Jehova ye n’ dɛmɛ ka n’ ka jɔrɔnankow ɲɛnabɔ i ko a ye Israɛldenw dɛmɛ cogo min na ka Kɔgɔji Wulen cɛtigɛ. N’ dusu ka di sabu n’ sera ka taga waajuli kɛ yɔrɔ min na u mako be dɛmɛ na. Tuma caaman, ni n’ be kibaro diiman fɔra denbaya dɔ ye soo dɔ kɔnɔ, u sigiɲɔgɔnw mɔgɔ 5 wala 6 be na lamɛnni kɛ. Hali denmisɛn fitininw be na sɛbɛninw deli n’ fɛ. Ninsɔndiyaba lo ka waajuli kɛ yen sabu mɔgɔw be lamɛnni kɛ.”
U YE SEE SƆRƆ GWƐLƐYAW KAN
An ye balimamuso minw ɲininga u ka fɛtaw la, siga t’a la u ye gwɛlɛyaw sɔrɔ. U ye u ɲɛnabɔ cogo di?
Diane be Kanada ani a be ni saan 62 ye sisan. A ye saan 20 kɛ misɔndenya baara la Kodiwari (Côte d’Ivoire). A ko: “A daminɛ na, a tun man nɔgɔ n’ fɛ sabu n’ yɔrɔ tun ka jan ni n’ somɔgɔw ye. N’ ye Jehova deli a ka n’ dɛmɛ k’o yɔrɔ mɔgɔw kanu. Gilead kalanfa dɔ, balimacɛ Jack Redford tun y’a fɔ ko a daminɛ na, o yɔrɔ mɔgɔw ka koow cogoya be se k’an hakili ɲagami wala k’an tɔɔrɔ yɛrɛ, sanko ni fantanya be yɔrɔ bɛɛ. Nka, a tun y’a fɔ fana ko: ‘Aw kana u ka fantanya filɛ. U be Bibulu ka tiɲɛn kumaw ta cogo min na, aw k’o lo kɔrɔsi u ɲɛda la.’ Ne y’o lo kɛ ani n’ ye duga caaman sɔrɔ o la! Bibulu ka dususalo kumaw fɔtɔ mɔgɔw ye, n’ tun b’a kɔrɔsi k’u ɲɛda be manamana!” Koo wɛrɛ jumanw lo ye Diane dɛmɛ ka waajuli kɛ jamana wɛrɛ la? A ko: “Ne ye teriya don ni n’ ka Bibulu kalandenw ye. N’ dusu tun ka di k’a ye k’u kɛra Jehova sagokɛla kantigimanw ye. O jamana kɛra n’ faso ye. I ko Yezu tun y’a fɔ cogo min na, ne ye bamusow, facɛw, balimacɛw ani balimamusow sɔrɔ yen Alako ta fan fɛ.”—Mariki 10:29, 30.
Anne be ni saan 46 ye sisan. Ale be Azi mara la, yɔrɔ min na u ye bali sigi an ka baara kan. A ko: “Ne ye saan minw bɛɛ kɛ jamana wɛrɛw la, ne ni balimamuso dɔw tun be sii boon kelen kɔnɔ. U bɔyɔrɔw n’u sɔɔn tun tɛ kelen ye ni ne ta ye hali dɔɔni. Tuma dɔw la, o tun b’a to an tɛ ɲɔgɔn faamu ani an be don ɲɔgɔn gasi la. N’o ɲɔgɔn tun kɛra, ne tun be n’ magwɛrɛ u la ani k’a ɲini k’u ka kokɛcogow faamu ka ɲɛ. N’ ye n’ jija fana k’u kanu kosɔbɛ ani ka n’ janto u ka fɛtaw la. N’ dusu ka di k’a ye ko nafa sɔrɔla o la ani o kɛra sababu ye n’ ye teri sɔbɛw sɔrɔ. O teriw ye n’ dɛmɛ ka muɲuli kɛ n’ ka cidenyabaara la.”
Ute be bɔ Alemaɲi ani a be ni saan 53 ye sisan. Saan 1993 la, u y’ale ci misɔndenya baara la Madagasikari. A ko: “A daminɛ na, ne sɛgɛnna k’o yɔrɔ ka kaan degi.
Komi o yɔrɔ sumanin lo, ne banbara ka n’ yɛrɛ deli o la ani ka tɔgɔtɔgɔnin, sumaya ani bana wɛrɛw muɲu. Nka, mɔgɔ caaman ye n’ dɛmɛ. Balimamusow, u deenw ani n’ ka Bibulu kalandenw muɲuna n’ kɔrɔ ka n’ dɛmɛ n’ sera k’u ka kaan fɔ ka ɲɛ. Ni n’ tun banana, n’ misɔndenɲɔgɔn tun be n’ ladon ka ɲɛ ni kanuya ye. Min kɔrɔtanin lo yɛrɛ, o ye ko Jehova ye n’ dɛmɛ. N’ tun be to ka n’ ka haminankow bɛɛ fɔ a ye delili la. O kɔ, n’ be muɲu ka n’ ka deliliw jaabili kɔnɔ. O be se ka kɛ tile damanin, wala kalo damanin koo ye. Jehova ye n’ ka gwɛlɛyaw bɛɛ ɲɛnabɔ.” A saan 23 ye nin ye, Ute be Madagasikari.
U YE DUGA CAAMAN SƆRƆ
I n’a fɔ balima wɛrɛw, balimamuso minw ma furu, olu fana be taga dɛmɛ don jamana wɛrɛw la. O balimamusow ka teli k’a fɔ ko duga caaman b’o la. O duga dɔw ye jumanw ye?
Heidi be bɔ Alemaɲi ani a be ni saan 73 ye sisan. Ale ye misɔnden ye Kodiwari kabi saan 1968 la. A ko: “Ne ye ninsɔndiyaba min sɔrɔ, o ye ko n’ ka Bibulu kalandenw be ɲɛtaga kɛra tiɲɛn sira kan. N’ ka kalanden kɔrɔ dɔw ye piyɔniyew ni diinan mɔgɔkɔrɔw ye. U caaman be n’ weele ko M’ma wala M’makɔrɔba. Minw ye diinan mɔgɔkɔrɔw ye, u dɔ n’a ka denbaya be n’ jati u somɔgɔ dɔ ye. O cogo la, Jehova y’a to ne ye dencɛ, buranmuso ani mamaden saba sɔrɔ.”—3 Zan 4.
Karen be bɔ Kanada ani a be ni saan 72 ye sisan. Ale ye waajuli kɛ saan 20 ni kɔ Afiriki tileben fan fɛ. A ko: “Misɔndenya ye ne dɛmɛ ka dɔ fara n’ ka yɛrɛsaraka miiriya kan, ka kɛ ni kanuya ni muɲuli ye. N’ be waajuli kɛ ni balimaw ye minw bɔra jamana caaman na. O ye n’ dɛmɛ n’ kana dan n’ ka koow filɛcogo dɔrɔn ma. N’ y’a faamu ko kokɛcogow ka ca. Sisan n’ be ni teri sɔbɛw ye duniɲa faan bɛɛ la. O ye dugaba ye dɛ! Hali n’an ka ɲɛnamaya kɛcogo n’an ka cii yɛlɛmana, an ka teriya b’a nɔɔ na.”
Margaret be bɔ Angletɛri ani a be ni saan 79 ye sisan. Ale tun ye misɔnden ye Lawɔs jamana na. A ko: “Ka waajuli kɛ jamana wɛrɛ la, o ye n’ dɛmɛ k’a ye Jehova be mɔgɔ sifaw bɛɛ sama cogo min na ka na a ka jɛnkulu kɔnɔ. O ye n’ ka limaniya sabati kosɔbɛ. O kama, n’ lanin b’a la kosɔbɛ ko Jehova lo b’a ka jɛnkulu ɲɛminɛna ani ko a sago bena dafa.”
Balimamuso minw ma furu ani u be waajuli kɛra jamana wɛrɛ la, tiɲɛn na u ye ɲɛyirali ɲuman ye an fɛ. U ka kan ni tandoli ye (Kirit. 11:40). Dɔ yɛrɛ be farala u hakɛ kan (Zab. 68:12). O balimamusow kisɛyanin lo yɛrɛ le! I be se ka yɛlɛmani don i ka koow la walisa k’u seen nɔɔ ta wa? N’i y’o kɛ, siga t’a la i bena a nɛnɛ “k’a filɛ . . . ko Masaba [ Jehova] ka ɲi.”—Zab. 34:9.


text:
1
Yezu Krista buruju bɔra mɔgɔ minw na
1Yezu Krista buruju filɛ nin ye. Yezu Krista buruju bɔra Dawuda la, Dawuda fana buruju bɔra Ibrayima na. 2Ibrayima tun ye Isiyaka facɛ ye. Isiyaka fana tun ye Yakuba facɛ ye. Yakuba fana tun ye Zuda n'a balimaw facɛ ye. 3Zuda fana tun ye Farɛsi ni Zara sɔrɔ Tamari ma. Farɛsi fana tun ye Ɛsirɔn facɛ ye. Ɛsirɔn fana tun ye Aramu facɛ ye. 4Aramu fana tun ye Aminadabu facɛ ye. Aminadabu fana tun ye Naasɔn facɛ ye. Naasɔn fana tun ye Salimɔn facɛ ye. 5Salimɔn fana tun ye Boozi sɔrɔ Araabu ma. Boozi fana tun ye Zobɛdi sɔrɔ Uruti ma. Zobɛdi fana tun ye Zese facɛ ye. 6Zese fana tun ye masacɛ Dawuda facɛ ye. Dawuda fana tun ye Solomani facɛ ye. Solomani bamuso tun ye Uri ka muso ye. 7Solomani fana tun ye Orobowamu facɛ ye. Orobowamu fana tun ye Abiya facɛ ye. Abiya fana tun ye Aza facɛ ye. 8Aza fana tun ye Zozafati facɛ ye. Zozafati fana tun ye Zoramu facɛ ye. Zoramu fana tun ye Oziyasi facɛ ye. 9Oziyasi fana tun ye Zowatan facɛ ye. Zowatan fana tun ye Akazi facɛ ye. Akazi fana tun ye Ezekiyasi facɛ ye. 10Ezekiyasi fana tun ye Manase facɛ ye. Manase fana tun ye Amɔn facɛ ye. Amɔn fana tun ye Zoziyasi facɛ ye. 11Zoziyasi fana tun ye Zekoniyasi n'a balimaw facɛ ye. Zekoniyasi ka tile la, Babilɔnikaw ye see sɔrɔ u kan, u ye u cɛ ka taa u kɛ jɔɔnw ye Babilɔni. 12U bɔnin kɔ jɔnya la Babilɔni, Zekoniyasi ye Salatiyɛli wolo. Salatiyɛli fana ye Zorobabɛli wolo. 13Zorobabɛli fana ye Abiyudi wolo. Abiyudi fana ye Eliyakimu wolo. Eliyakimu fana ye Azɔri wolo. 14Azɔri fana ye Sadɔki wolo. Sadɔki fana ye Akimu wolo. Akimu fana ye Eliyudi wolo. 15Eliyudi fana ye Eleyazari wolo. Eleyazari fana ye Matan wolo. Matan fana ye Yakuba wolo. 16Yakuba fana ye Yusufu wolo. Yusufu ye Mariyamu furu. Mɔgɔw bɛ Yezu min wele ko Krista, Mariyamu ye ale bamuso ye.
17K'a ta Ibrayima ma ka n'a bila Dawuda la, faa tan ni naani bɛ olu cɛ. K'a ta Dawuda ma ka n'a bila u taawaati ma jɔnya la, faa tan ni naani bɛ o waati cɛ. K'a ta jɔnya waati ma Babilɔni ka n'a bila Krista la, faa tan ni naani fana bɛ o waati cɛ.
Yezu Krista woloko
18Yezu Krista wolola cogo min na, o filɛ. A bamuso tɔgɔ tun ko Mariyamu, a maminɛnin tun bɛ Yusufu fɛ. Sanni u ka furu kɛ, o y'a sɔrɔ Mariyamu ye kɔnɔ ta Nii Senuman barika la. 19Yusufu tun ye mɔgɔnyuman ye minkɛ, a tun t'a fɛ ka Mariyamu tɔgɔ cɛn mɔgɔw nyana. O la, a y'a ;naniya ko a bɛna ban Mariyamu na dogo la. 20O ;naniya tanin kɔ, Matigi ka mɛlɛkɛ dɔ y'a yɛrɛ yira a la sigo la k'a fɔ a ye ko: “Dawuda deen Yusufu, i kana siran ka Mariyamu furu, bari a ye kɔnɔ ta Nii Senuman barika la. 21A bɛna dencɛ wolo, i k'a tɔgɔ la ko Yezu, bari ale le bɛn'a ka mɔgɔw kisi u ka kojuguw tɔɔrɔ ma.” 22O koow bɛɛ kɛra ten janko kira tun ye Matigi ka kuma min fɔ, o ka kɛ. A tun y'a fɔ ko: 23“Sunguru dɔ bɛna kɔnɔ ta ka dencɛ wolo. O deen nin tɔgɔ bɛna la ko Emanuwɛli, o kɔrɔ ko Ala b'an cɛma.” 24Yusufu kununna tuma min na, Matigi ka mɛlɛkɛ tun ye min fɔ a ye, a y'o kɛ. A ye Mariyamu furu siri. 25Nga, u ma jɛn fɔɔ Mariyamu nana jigi dencɛ la. Yusufu ye o deen nin tɔgɔ la ko Yezu.


text:
U b’a ɲini k’u ka laɲinitaw dafa Alako ta fan fɛ
Jehova Seerew y’a ye ko Bibulu b’u dɛmɛ k’u ka lanaya sabati ani k’u ka laɲinitaw dafa.
Ɲɛnamaya kɛcogo min ɲɔgɔn tɛ yen
I b’a fɛ ka ninsɔndiya sɔrɔ ɲɛnamaya la wa? I ka laɲinita ye mun lo ye ani i be labɛn jumanw lo kɛra? Cameron y’a lakali cogo min na a ye ninsɔndiya sɔbɛ sɔrɔ ani min b’a yira ko a ka ɲɛnamaya kɛcogo ɲɔgɔn tɛ yen. A filɛ.
U sɔnna k’u yɛrɛ di gwansan
Balimamuso caaman minw tagara waajuli kɛ jamana wɛrɛw la, a daminɛ na, u tun be sigasigara ka taga yen. U ye jagwɛlɛya sɔrɔ cogo di? U ye mun lo faamu o koo la?
U sɔnna k’u yɛrɛ di gwansan: Madagasikari
Waajulikɛla dɔw tagara dɛmɛ don Madagasikari walisa ka Masaya kibaro diiman jɛnsɛn o jamana yɔrɔw bɛɛ la. A ɲini k’u dɔw lɔn.
U sɔnna k’u yɛrɛ di gwansan: Birimani jamana na
Mun lo y’a to Jehova Seere caaman bɔra u ka jamana na ka taga dɛmɛ don waajuli baara la Birimani?
U sɔnna k’u yɛrɛ di gwansan—Turki jamana na
Saan 2014 la, kanpaɲi kɛrɛnkɛrɛnnin dɔ kɛra Turki jamana na. Mun na balimaw y’o kanpaɲi labɛn? Mun lo sɔrɔla o la?


text:
1
Diɲɛ danko
1Ala y'a ka danni daminɛ tuma min na, a kɔnna ka sankolo ni dugukolo le dan.
2Dugukolo labɛnnin tun tɛ, a lakolon tun lo. Yɔrɔ bɛɛ tun ye jii ye, min ka dun, ni dibi b'a sanfɛ. Ala Nii tun be munumunu jii sanfɛ.
3 #
Kor 2nan 4.6
Ala ko: «Yeelen ka bɔ.» Yeelen bɔra. 4Ala y'a ye ko yeelen ka ɲi. A ye yeelen ni dibi faran ka bɔ ɲɔgɔn na. 5Ala ye yeelen tɔgɔ la ko tile, ka dibi wele ko suu. Suu kora, dugu gwɛra. O kɛra loon fɔlɔ ye.
6 #
Piy 2nan 3.5
Ala ko: «Jii ka faran ka bɔ ɲɔgɔn na, furancɛ ka kɛ u la.» 7A kɛra ten, Ala y'a kɛ furancɛ bɔra sanfɛ jii ni duguma jii cɛ. 8Ala ye o furancɛ tɔgɔ la ko sankolo. Suu kora, dugu gwɛra. O kɛra loon filanan ye.
9Ala ko: «Duguma jiiw ka lajɛn yɔrɔ kelen na, yɔrɔ janin ka bɔ.» A kɛra ten. 10A ye yɔrɔ janin tɔgɔ la ko dugukolo, ka jii lajɛnnin tɔgɔ la ko kɔgɔji. Ala y'a ye k'o ka ɲi.
11Ala ko: «Dugukolo ka biin bɔ ka kisɛ kɛ ani yiri minw be den, o sifa bɛɛ ka falen.» A kɛra ten. 12Biin sifa bɛɛ falenna, kisɛ be minw na, ani yiri minw be den, o sifa bɛɛ, ka kɛɲɛ n'u cogo ye. Ala y'a ye k'o ka ɲi. 13Suu kora, dugu gwɛra. O kɛra loon sabanan ye.
14Ala ko: «Yeelenbɔfɛnw ka kɛ sankolo la ka tile ni suu bɔ ɲɔgɔn na. U ka kɛ taamasiɲɛw ye ka ɲanagwɛw ni tilew ani saanw cogo yira. 15U ka kɛ yeelenbɔfɛnw ye sankolo la ka yeelen bɔ dugukolo kan.» A kɛra ten. 16Ala ye yeelenbɔfɛn belebele fila dan, u la belebeleba be yeelen bɔ tilefɛ, fitini be yeelen bɔ sufɛ. A ye lolow fana dan. 17A ye yeelenbɔfɛn nunu bila sankolo la, u ka yeelen bɔ dugukolo kan, 18k'a bɔ tilefɛ ani sufɛ, ani ka yeelen ni dibi bɔ ɲɔgɔn na. Ala y'a ye k'o ka ɲi. 19Suu kora, dugu gwɛra. O kɛra loon naaninan ye.
20Ala ko: «Nimanfɛn ka kɛ jii kɔnɔ caaman yɔrɔ bɛɛ, ani kɔnɔw ka to ka van sanfɛ.» 21Ala ye jii kɔnɔ fɛnbabaw dan caaman, ani fɛɛn ɲanaman sifaw bɛɛ minw be yaala jii kɔnɔ. A ye kɔnɔ sifaw bɛɛ dan fana. Ala y'a ye k'o ka ɲi. 22Ala ye barika don u la k'a fɔ u ye ko u ka deenw wolo ka caya ka kɔgɔji fa, kɔnɔw fana ka caya dugukolo kan. 23Suu kora, dugu gwɛra. O kɛra loon duurunan ye.
24Ala ko: «Dugukolo ka fɛɛn ɲanaman sifaw bɛɛ bɔ: begɛnw, fɛɛn minw be fofo, ani kongosogo sifaw bɛɛ.» A kɛra ten. 25Ala ye kongosogo sifaw bɛɛ dan, ni begɛn sifaw bɛɛ, ani fɛɛn minw be fofo dugukolo kan, olu sifaw bɛɛ. Ala y'a ye k'o ka ɲi. 26#Kor fɔlɔ 11.7 Ala ko: «An ka mɔgɔ dan an yɛrɛ jaa la, a ka kɛ i n'a fɔ an yɛrɛ. A ka kɛ jigɛw, ni kɔnɔw, ni begɛnw, ni dugukolo kan fɛɛn bɛɛ kunna, ani fɛɛn minw bɛɛ be fofo dugukolo kan.»
27 #
Mat 19.4; Mar 10.6 Ala ye mɔgɔ dan a yɛrɛ jaa la,
a y'a dan k'a kɛ i n'a fɔ ale yɛrɛ.
A ye cɛɛ ni muso dan. #Kod 5.1-2
28Ala ye barika don u la k'a fɔ u ye ko: «Aw ka deenw wolo ka caya ka dugukolo fa k'a kolo. Aw ka kɛ jigɛw, ni kɔnɔw, ni fɛɛn ɲanamanw bɛɛ kunna, minw be yaala dugukolo kan.» 29Ala ko: «Ne be dugukolo kan biin bɛɛ di aw ma, ni yiri dentaw bɛɛ, kisɛ be minw deen kɔnɔ, aw k'o kɛ aw ka dumuni ye, 30Dugukolo kan seen naani fɛɛnw bɛɛ ni kɔnɔw bɛɛ ani fɛɛn minw bɛɛ be fofo dugukolo kan, ninakili be fɛɛn o fɛɛn na, ne be biin di olu ma u ka kɛ u ka dumuni ye.» A kɛra ten. 31Ala ye fɛɛn minw bɛɛ dan, a y'a ye k'o ɲɛna kosɔbɛ. Suu kora, dugu gwɛra. O kɛra loon wɔɔrɔnan ye.


text:
Jumalon, zuwe tile 1
Ala ye sebagaya bɛɛ di ne ma sankolo la ani dugukolo kan.—Mat. 28:18.
A kɔrɔtanin lo an ka kɛ Yezu teriw ye, n’an b’a fɛ Jehova k’an ka deliliw jaabi. An ka deliliw laban na, an b’a fɔ ko: “Yezu tɔgɔ la.” Nka, an man ɲi ka dan o dɔrɔn ma. Jehova be tɛmɛ Yezu fɛ cogo min na k’an ka deliliw jaabi, an ka ɲi k’o faamu fana. Yezu y’a fɔ a ka cidenw ye ko: “Aw mana fɛɛn o fɛɛn daali ne tɔgɔ la, ne bena o kɛ.” (Zan 14:13). Jehova lo b’an ka deliliw lamɛn ani k’u jaabi. Nka, a ye see di Yezu ma walisa a k’ale ka fɛtaw dafa. O la, sanni Ala k’an ka deliliw jaabi, a b’a filɛ fɔlɔ n’an be Yezu ka ladili sira tagama. Ɲɛyirali fɛ, Yezu ko: “Mɔgɔ minw be fili aw ma, n’aw be yafa olu ma, aw Faa min be sankolo la, ale fana bena yafa aw ma. Nga, n’aw te yafa u ma, aw Faa min be sankolo la, ale fana tena yafa aw ma.” (Mat. 6:14, 15). Jehova ni Yezu b’an minɛ ni ɲumanya ye cogo min na, a kɔrɔtanin lo kosɔbɛ an ka tɔɔw minɛ o cogo la! w20.04 21 § 6
Sibirilon, zuwe tile 2
Anw nana kibaru diman fɔ aw ye, janko aw ka faran kofufafu nunu na, k’aw ɲaa sin Nitigi Ala ma.—Kɛw. 14:15.
Ciden Pol lamɛnbagaw tun b’u mako don koo minw na, a y’o faamu ani ye kibaro diiman fɔ ka kɛɲɛ n’o ye. Ɲɛyirali fɛ, a kumana jama min fɛ Lisitire, u tun tɛ bɛrɛ wala foyi lɔn Ala ka Kuma koo la. O kama, Pol kumana cogo dɔ la walisa u ka se k’a faamu. A ko Ala b’a to sumanw be ɲɛ ani a b’a to an be ɲɛnamaya diyabɔ. Pol ye kumadenw ni ɲɛyirali dɔw fɔ, a lamɛnbagaw tun be se ka minw faamu. Ele fana k’a ɲini k’a lɔn i ka kiinmɔgɔw b’u mako don min na. O kɔ, basigi o kan ka kibaro diiman fɔ u ye. N’i be gwɛrɛla mɔgɔ dɔ la wala a ka soo la, i be se k’a lɔn cogo di a tigi b’a mako don min na? Kɔrɔsili kɛ. N’a sɔrɔ a tigi be koo nunu dɔ kɛra: ka filɛruw wala yiriw ladon, ka gafe dɔ kalan, ka mobili lalaga wala ka koo wɛrɛ kɛ. A tigi be min kɛra, i be se ka basigi o kan walisa ka baro dadon (Zan 4:7). Hali mɔgɔ ka fanidoncogo be se k’i dɛmɛ k’a lɔn a be bɔ jamana min na, a be baara min kɛ wala spɔr jɛnkulu min ka di a ye. w20.04 11 § 11-12
Dimansilon, zuwe tile 3
Aw k’aw ka haminakow bɛɛ to [Ala ] bolo, bari a be janto aw la.—1 Piyɛri 5:7.
Balima dɔw be deli ka koo dɔw kɛ loon o loon. Nka hamikojugu kosɔn, u hakili siginin tɛ n’u b’o koow kɛra ni mɔgɔ wɛrɛw ye. N’a sɔrɔ a ka gwɛlɛ u ma ka kɛ jama cɛma. O n’a ta bɛɛ, u be to ka taga lajɛnw ni lajɛnbaw la. U tɛ mɔgɔ minw lɔn, a ka gwɛlɛ u ma ka kuma n’u ye. Nka, u be kuma mɔgɔw fɛ waajuli la. N’o gwɛlɛyaw b’i kan, i k’a lɔn ko i kelen tɛ. O gwɛlɛyaw ɲɔgɔn be mɔgɔ caaman kan. A to i hakili la ko i be jijali minw kɛra n’i dusu bɛɛ ye, u ka di Jehova ye. I ma Jehova sago kɛli dabila minkɛ, o b’a yira ko Jehova b’i dugara ani ko i mako be fanga min na, a b’o dira i ma (Filip. 4:6, 7). N’i be Jehova sago kɛra farikolodɛsɛ, kɔrɔya wala hakiliɲagami bana bɛɛ n’a ta, la a la ko i be Jehova ninsɔn diyara. An cɛma, mɔgɔ caaman man kɛnɛ. O n’a ta bɛɛ, an bɛɛ banbanin lo boli la ɲɛnamaya banbali kama (2 Kor. 4:16). Jehova ka dɛmɛ barika la, an bɛɛ bena se o boli danyɔrɔ la! w20.04 31 § 20-21


text:
Sonw
-
Marika 11:12
Close
Hami
Ni an bɛ hami o b’a yira Ala ra ko i tɛ i jigi la a ra kosɛbɛ. Mɔgɔ min b’a jigi la Ala ra a bɛ hɛra kɛ o tigi ye. Kɔnɔw flɛ o tɛ sɛnɛ kɛ nka Ala bɛ janto o ra. I jigi la Ala kan a tɛna i to yi ni a ma i ta mago fɛnw di i ma, can na a bɛna i dɛmɛ.
Ala ta alayasabaw
An tɛ Ala saba le bato ra. Anw bɛ Ala kelen le bato min ka a yɛrɛ yira cogoya saba ra. Wa Ala saba tɛ yi, nka mɔgɔ saba kun kelen na Ala. O cogo le ra nin tɔgɔ « triune ani trinité » sɔrɔ ra Alayasabaw. Lanabagaw ta jɛkuru le ma o ko lɔn o yɛrɛ ye k’a kɛ. Hali kretiɛn laadirikɛbaga dɔ le ma o ko lɔn a yɛrɛ k’a kɛ. A bɛɛ tun ye ka Ala ta kuma ta a ka min di a ta siyamɔgɔw ma ani Ala bɛ min fɔ a yɛrɛ ko ra a ta kuma kɔnɔ ka o ta. O cogo ra, Ala ɲanaman kelenpe ye Ala ye Alayasaba bɛ min na ni a ka a yɛrɛ yira an na a ta kuma saninman kɔnɔ.
Sigiya
Ni i bɛ sigiya i ka kan ka na ni o sigiya ye Matigi ɲa kɔrɔ. Ka na a ɲa kɔrɔ ka daari ko a ka i dɛmɛ ; a daari ko a ka Nin Saninman hakiritigiya di i ma waasa i k’a lɔn i bɛ lanaya kɛ min na ani ka sinsin a kan.
Toma
Ni i bɛ sigiya i ka kan ka na ni o sigiya ye Matigi ɲa kɔrɔ. Ka na a ɲa kɔrɔ ka daari ko a ka i dɛmɛ ; a daari ko a ka Nin Saninman hakiritigiya di i ma waasa i k’a lɔn i bɛ lanaya kɛ min na ani ka sinsin a kan.
Wagati
Can na, min ye Ala ta wagati ko ye a ka di ne ye ka miri o ra bari a bɛ wagati ra tuma bɛɛ. Ala tɛ to kɔ fɛ tuma si. Tuma dɔw ra, a bɛ kɔn ka dugawu kɛ an ye ko dɔw labɛnni na an ta ɲanamaya ra. Ala ta wagati ye wagati ɲuman le ye. An k'a makɔnɔ tuma bɛɛ.
Yesu nɔɔrɔ yirara karamɔgɔdenw na
Matigi ani an Kisibaga Yesu Kirisita ye Ala ɲanaman ye ani a nɔɔrɔ yirara o ɲana. A ma kɛ adamaden dɔrɔn ye min woro ra npogotigi Mariyamu fɛ, nka a ye Ala ɲanaman fana ye. A bɛ Ala ta Alaya sabaw ra, Fa, Dencɛ ani Nin Saninman ! Ala ɲanaman kelenpe. Fa ye a ci dugukolo kan ka tɔɔrɔ ani ka sa an nɔ na. O la an ka lɔn ko Yesu Kirisita a ta cogo flaw ra ( adamaden cogo ka woro npogotigi Mariyamu fɛ, Alamaya cogo (Ala ta Alaya sabaw kelen lo) an Matigi ni an Kisibaga yɛrɛ yɛrɛ lo.
Zake
Zake ye Yesu Kirisita kunbɛn wagati min na fɛn dɔ tun b’a ra ka kɛ Zake ra. A bɛ se ka kɛ ko a ta ɲɛnamanya cogo tun manɲi. A k’a ye ko a kɛra doni ye a fɛ, a tun bɛ a yɛrɛ jalaki ka ye ko a ye tɔ tɔɲɔ. A ka faamu ko a ko tun man di tɔw ye. A flɛ Yesu labɛnin lo k’a kanu ka sɔn a ma ka kɛ a teri ye sabu a sɔnna Yesu Kirisita ma k'a kɛ a Kisibaga ni a Matigi ye.
Bɛtilɛhɛmu
Yesu woro ra Bɛtilɛhɛmu. Kiraya minw bɛ fɔra Yesu Kirisita ko ra o bɛɛ dafara fo kiraya minw tora a ta nali ko ra. Kana miiri ko Yesu Kirisita nali dugukolo kan o kɛra ten kun fɛ ko ye, o bɛɛ tun labɛnna Ala fɛ waasa adamaden ka kisi ni a lara a ra tigi tigi.
Na
i karan bɛ wele bla an ma ka na so kɔnɔ, lanabagaw ta jɛkuru. Na so kɔnɔ kretiɛnya ra. Na ka Ala ta waajuriw ni a ta karanw lamɛn. I na so kɔnɔ ka kɛɲɛ ni Spurgeon ta taga fan ye, Matigi Yesu Kirisita flɛ. A flɛ i ko Ala ɲanaman, Ala min ye a ta ɲanamanya di gbengben yiri kan; Ala min kununna ka bɔ saya ra ani a yɛlɛnna ka taga sankolo ra, Ala min bɛ sekɔ ka na.
Wagati tere kɔnɔ
An ka tagama ka kɛɲɛ ni Ala sago ye sani ka tagama dunuɲa dibi ra. Baara kɛ lon bɛɛ i ko Ala ka di kun dɔ kama.


text:
Kunnafoni kura kalan ɛntɛrɛnɛti kan Jehova Seerew koo la. Zurunalisiw ni kititigɛlaw mako be kunnafoni minw na, olu fana be sɔrɔ yen.
Koow Ɲɛnabɔla Jɛnkulu ka rapɔɔri 3nan saan 2022 kɔnɔ
Kɛlɛ min be kɛra Erɔpu kɔrɔn fan fɛ, Koow Ɲɛnabɔla Jɛnkulu mɔgɔ dɔ be ladili dɔw di an ma o koo la walisa k’an dɛmɛ an kana hami kojugu.
Koow Ɲɛnabɔla Jɛnkulu ka rapɔɔri 3nan saan 2022 kɔnɔ
Kɛlɛ min be kɛra Erɔpu kɔrɔn fan fɛ, Koow Ɲɛnabɔla Jɛnkulu mɔgɔ dɔ be ladili dɔw di an ma o koo la walisa k’an dɛmɛ an kana hami kojugu.
KUNNAFONIW KA BƆ DUNIƝA YƆRƆ DƆW LA
Koow Ɲɛnabɔla Jɛnkulu ka rapɔɔri fɔlɔ saan 2022 kɔnɔ
Koow Ɲɛnabɔla Jɛnkulu mɔgɔ dɔ b’an jija an ka to ɲɛɛ na Alako ta fan fɛ.
KUNNAFONIW KA BƆ DUNIƝA YƆRƆ DƆW LA
Koow Ɲɛnabɔla Jɛnkulu ka rapɔɔri 9nan saan 2021 kɔnɔ
Koow Ɲɛnabɔla Jɛnkulu mɔgɔ dɔ be jijali kumaw fɔ. A fana be kunnafoni dɔw tilan n’an ye k’a yira ko kafo damanin sugandira walisa ka lajɛnw kɛ k’a filɛ Masaya Boonw kɔnɔ. O la, an ben’a lɔn ni kafo tɔɔw fana be se ka kɔsegi Masaya Boonw kɔnɔ k’u ka lajɛnw kɛ.
KUNNAFONIW KA BƆ DUNIƝA YƆRƆ DƆW LA
Koow Ɲɛnabɔla Jɛnkulu ka rapɔɔri 8nan saan 2021 kɔnɔ
Koow Ɲɛnabɔla Jɛnkulu mɔgɔ dɔ be rapɔɔri dɔ kɛ, ani a b’a yira saan 2022 ka kalankun ye min ye.
KUNNAFONIW KA BƆ DUNIƝA YƆRƆ DƆW LA
Koow Ɲɛnabɔla Jɛnkulu ka rapɔɔri 7nan saan 2021 kɔnɔ
Koow Ɲɛnabɔla Jɛnkulu mɔgɔ dɔ b’an jija an ka to kelenya la, o min nafa ka bon haali!
KUNNAFONIW KA BƆ DUNIƝA YƆRƆ DƆW LA
Koow Ɲɛnabɔla Jɛnkulu ka rapɔɔri 6nan saan 2021 kɔnɔ
Koow Ɲɛnabɔla Jɛnkulu mɔgɔ dɔ be mɔgɔkɔrɔbaw jija. Ani, an ka batolibonw lɔli baara min be kɛra, a be kunnafoni kura dɔw di o koo la.
KUNNAFONIW KA BƆ DUNIƝA YƆRƆ DƆW LA
Koow Ɲɛnabɔla Jɛnkulu ka rapɔɔri 5nan saan 2021 kɔnɔ
Koow Ɲɛnabɔla Jɛnkulu mɔgɔ dɔ be jijali kumaw fɔ ani ka wale diimanw lakali walisa ka denbayamɔgɔw dɛmɛ u ka muɲuli kɛ fɔɲɔbana nin tuma na.
KUNNAFONIW KA BƆ DUNIƝA YƆRƆ DƆW LA
Koow Ɲɛnabɔla Jɛnkulu ka rapɔɔri 4nan saan 2021 kɔnɔ
Koow Ɲɛnabɔla Jɛnkulu mɔgɔ dɔ be kunnafoni kura dɔw di ani a be wale diiman dɔw lakali k’a yira cogo min na Jehova b’an dɛmɛna an ka kɛ “sesɔrɔlaw ye kosɔbɛ” gwɛlɛyaw bɛɛ n’a ta.
KUNNAFONIW KA BƆ DUNIƝA YƆRƆ DƆW LA
Koow Ɲɛnabɔla Jɛnkulu ka rapɔɔri 3nan saan 2021 kɔnɔ
Koow Ɲɛnabɔla Jɛnkulu mɔgɔ dɔ be kunnafoni kura dɔw di an ka waajuli baara koo la ani a be balima dɔw ɲininga u ka fɛtaw la. O kunnafoniw n’o walew b’a yira ko Jehova b’an ka waajuli baara dugara fɔɲɔbana nin tuma na.
KUNNAFONIW KA BƆ DUNIƝA YƆRƆ DƆW LA
Koow Ɲɛnabɔla Jɛnkulu ka rapɔɔri 2nan
Koow Ɲɛnabɔla Jɛnkulu mɔgɔ dɔ be rapɔɔri diiman dɔ kɛra ani a be wale dɔw kofɔra fana minw b’a yira ka gwɛ ko Jehova be betɛlidenw dugara fɔɲɔbana nin tuma na.
KUNNAFONIW KA BƆ DUNIƝA YƆRƆ DƆW LA
Koow Ɲɛnabɔla Jɛnkulu ka rapɔɔri fɔlɔ saan 2021 kɔnɔ
Koow Ɲɛnabɔla Jɛnkulu mɔgɔ dɔ be wale diimanw lakali walisa k’a yira an ka waajuli baara be tagara ɲɛ cogo min na fɔɲɔbana nin tuma na.
KUNNAFONIW KA BƆ DUNIƝA YƆRƆ DƆW LA
Koow Ɲɛnabɔla Jɛnkulu ka rapɔɔri 9nan saan 2020 kɔnɔ
Koow Ɲɛnabɔla Jɛnkulu mɔgɔ dɔ b’a ɲɛfɔ fɛɛn min kama an ka ɲi ka to k’an yɛrɛ kɔrɔsi ani cogo min na an be se k’an yɛrɛ tanga COVID-19 bana ma.
KUNNAFONIW KA BƆ DUNIƝA YƆRƆ DƆW LA
Koow Ɲɛnabɔla Jɛnkulu ka rapɔɔri 8nan saan 2020 kɔnɔ
Koow Ɲɛnabɔla Jɛnkulu mɔgɔ dɔ b’a ɲɛfɔ cogo min na Bibulu ka kiraya kuma be se k’an dɛmɛ ka koow muɲu fɔɲɔbana nin wagati la.
KUNNAFONIW KA BƆ DUNIƝA YƆRƆ DƆW LA
Koow Ɲɛnabɔla Jɛnkulu ka rapɔɔri 7nan saan 2020 kɔnɔ
Gwɛlɛya minw be mɔgɔw kan fɔɲɔbana nin kosɔn, Koow Ɲɛnabɔla Jɛnkulu mɔgɔ dɔ b’a yira cogo min na kanbelew ni sunguruw be se ka see sɔrɔ o gwɛlɛyaw kan.
KUNNAFONIW KA BƆ DUNIƝA YƆRƆ DƆW LA
Koow Ɲɛnabɔla Jɛnkulu ka rapɔɔri 6nan saan 2020 kɔnɔ
Koow Ɲɛnabɔla Jɛnkulu mɔgɔ dɔ b’a lakali cogo min na u be dumuni lasera balimaw ma Alako ta fan fɛ fɔɲɔbana nin bɛɛ n’a ta.


text:
Bibulu be mɔgɔ ka ɲɛnamaya yɛlɛma
Mɔgɔ caaman ye gwɛlɛya sifa caaman sɔrɔ u ka ɲɛnɛmaya kɔnɔ wagati dɔ la. U dɔw y’a ɲɛfɔ cogo min na Ala ka kuma y’u dɛmɛ k’o gwɛlɛyaw muɲu ani sisan u be jɛnɲɔgɔnya ɲuman kɛra ni Ala.
Ɲɛnamaya, min be mɔgɔ wasa bɛrɛbɛrɛ
Johny ani Gideon: U tun ye juguw ye, nka sisan u kɛra balimaw ye
Apartheid kosɔn, Johny ani Gideon tun be ɲɔgɔn kɔniya kosɔbɛ sabu tubabuw ni faranfiw tɛ jɛn ka koow kɛ. A filɛ cogo min na u ye see sɔrɔ nin kan apartheid banni kɔ Afiriki worodugu fan fɛ.
Kanuya kantigiman bena see sɔrɔ kɔniya kan tuma juman?
A be se ka gwɛlɛ ka kɔniya bɔ an dusu la. A filɛ cogo min na Zuifu dɔ ani Palɛsitinika dɔ sera ka ɲɔgɔn kanu sɔbɛ la.
Jehova ye koo caaman kɛ ne ye
Bibulu kalan juman lo ye Crystal dɛmɛ ka jɛnɲɔgɔnya ɲuman kɛ ni Ala ye ani ani ka dususalo sɔrɔ?
N’tun b’a fɛ ka tilenbaliyakow kɛlɛ
Rafika tun y’a yɛrɛ jɛn ni jɛnkulu dɔ ye walisa ka tilenbaliyakow kɛlɛ. Nka a y’a kalan Bibulu kɔnɔ ko Ala ye layidu ta ka hɛɛrɛ ni tilenniya sigi a ka Masaya kɔnɔ.
Dɔrɔgi ani dɔrɔ
Ne ka ɲɛnamaya kɛcogo lɔgɔ tun bɔra n’ na
Dmitry Korshunov tun be dɔrɔ mi kojugu, nka a y’a daminɛ ka Bibulu kalan loon o loon. Mun lo y’a lasun ka yɛlɛmanibaw kɛ a ka ɲɛnamaya la ani ka ninsɔndiya sɔbɛ sɔrɔ?


text:
U sɔnna k’u yɛrɛ di gwansan: Birimani jamana na
“SUMAN tigɛta ka ca, nga baarakɛlaw man ca. Aw ka forotigi daali a ka baarakɛlaw ci ka taga ka suman tigɛ.” (Luka 10:2). Yezu y’o fɔ a saan 2000 ɲɔgɔn ye nin ye. Bi, o kumaw bɛnnin lo Birimani jamana ka koow ma yɛrɛ le. Mun na do? Sabu mɔgɔ miliyɔn 55 lo be Birimani k’a sɔrɔ weleweledala 4200 dɔrɔn lo be yen.
Nka jamana caaman kɔnɔ, “Forotigi” Jehova ye balimacɛw ni balimamuso caaman lasun u tagara dɛmɛ don waajuli baara la Birimani. O jamana be Azi mara worodugu ni kɔrɔn cɛ. Mun lo y’a to u bɔra u ka jamana na ka taga yen? Mun lo y’u dɛmɛ k’o kɛ? Ani u be duga jumanw lo sɔrɔla o la? An k’o lajɛ.
“AW YE NA, AN MAKO BE PIYƆNIYE CAAMAN NA!”
Kazuhiro tun ye piyɔniye ye Zapɔn. A saan damanin ye nin ye kirikirimasiɲɛ wulila a la. A tun kirinna ani u tagara n’a ye dɔgɔtɔrɔso. Dɔgɔtɔrɔcɛ y’a fɔ a ye ko a man ɲi ka bolifɛn boli saan fila kɔnɔ. O koo ye Kazuhiro hakili ɲagami pewu. Komi piyɔniye baara ka di a ye, a y’a yɛrɛ ɲininga ko: “N’ be se ka to o baara la cogo di?” A ye Jehova deli kosɔbɛ ko a k’ale dɛmɛ ka fɛɛrɛ sɔrɔ ka to piyɔniye baara la.
Kazuhiro ko: “N’ tericɛ dɔ tagara waajuli kɛ Birimani. Kalo kelen n’ bananin kɔ, a y’a mɛn min ye n’ sɔrɔ. A ye n’ weele telefɔni na ko: ‘Mɔgɔw fanba be bisi lo ta Birimani. N’i nana, i bena se k’i ka piyɔniye baara kɛ ani i mako t’a la ka mobili boli i yɛrɛ ma!’ N’ ye n’ ka dɔgɔtɔrɔcɛ ɲininga ni n’ be se ka taga Birimani. A ye min fɔ, o barila n’ na. A ko: ‘Dɔgɔtɔrɔcɛ dɔ bɔra Birimani ka na yan ani a be kunsɛmɛ bana lo furakɛ. N’ bena i yira a la. N’i ka bana wulila o yɔrɔ la, a bena i furakɛ.’ Dɔgɔtɔrɔcɛ ye min fɔ, ne fɛ o tun ye Jehova ka jaabili lo ye.”
Kazuhiro sinna ka e-mail ci Birimani ka Betɛli ma ko ale n’a muso b’a fɛ ka na piyɔniye baara kɛ Birimani. Tile duuru dɔrɔn o kɔ, Betɛli mɔgɔw y’a jaabi ko: “Aw ye na, an mako be piyɔniye caaman na!” Kazuhiro n’a muso Mari y’u ka mobiliw feere. U ye viza sɔrɔ ani ka awiyɔn biye ta. Bi, u ninsɔndiyanin be bobow ka jɛnkulu dɔ dɛmɛna Mandalay dugu la. Kazuhiro ko: “O koo y’a to an lara kosɔbɛ Ala ka layidu la min be sɔrɔ Zaburuw 37:5 kɔnɔ. A fɔra yen ko: ‘E k’i ka koo to Masaba bolo, e k’i jigi la a kan, a bena o ɲanabɔ.’”
JEHOVA KA DƐMƐ
Jehova Seere minw be Birimani, olu ye ninsɔndiya sɔrɔ ka lajɛnba kɛrɛnkɛrɛnnin dɔ kɛ u ka jamana na saan 2014. Balima caaman bɔra jamana wɛrɛw la ka na. Balimamuso Monique bɔra Etazini ka na. A be ni saan 34 ye ani a ko: “Lajɛnba kɔ, n’ kɔsegira ani n’ ye Jehova deli ko a k’a yira n’ na n’ ka ɲi ka min kɛ walisa ka baara kɛ a ye bɛrɛbɛrɛ. N’ ye laɲinita minw latigɛ Alako ta fan fɛ, n’ ye baro kɛ ni n’ bangebagaw ye o koo la. An bɛɛ sɔnna ko n’ ka ɲi ka kɔsegi Birimani. Nka, n’ ye wagati ni delili caaman kɛ ka sɔrɔ k’a latigɛ ka kɔsegi yen.” Mun na do? Monique y’o ɲɛfɔ ko:
“Yezu y’a fɔ a ka kalandenw ye ko n’u b’a fɛ ka koo dɔ kɛ, u ka jatiminɛ kɛ a sɔngɔ la. O la, n’ ye n’ yɛrɛ ɲininga ko: ‘Wari be n’ fɛ ka se ka yɛlɛma Birimani wa? Ni n’ tagara o jamana na, yala n’ bena se ka n’ ka musakaw sara ni n’ ma wagati caaman kɛ baloɲini baara la wa?’” Monique ko: “N’ y’a faamu yɔrɔnin kelen ko wari min be n’ fɛ, o tɛ se k’a to n’ be taga sigi duniɲa faan wɛrɛ la.” Ayiwa, a do sera k’o kɛ cogo di?—Luka 14:28.
Monique ko: “Loon dɔ, n’ ka patɔrɔn ye n’ weele. N’ tun sirannin lo ko a bena n’ bolo bɔ baara la. Nka, o tun tɛ. A ye n’ fo n’ ka baara ɲuman kosɔn ani a ko a bena wari dɔ di n’ ma kado ye. N’ mako tun be wari min na, o wari hakɛ bɛnna o ma yewu!”
Kabi saan 2014, desanburukalo la, Monique be waajuli kɛra Birimani. Monique tagara dɛmɛ don yɔrɔ minw na weleweledalaw man ca minkɛ, a be mun miiri o koo la? A ko: “N’ ninsɔn ka di kosɔbɛ ka kɛ yan. N’ be bibulukalan kɛra ni mɔgɔ saba ye. U dɔ be ni saan 67 ye. A be yɛlɛmisɛn kɛ ni n’ ye tuma bɛɛ ka n’ fo ani ka meleke n’ na. Tuma min na a y’a lɔn ko Ala tɔgɔ ko Jehova, a ninsɔn diyara fɔɔ a ɲɛji jigira. A ko: ‘N’ siɲɛ fɔlɔ lo k’a mɛn ko Ala tɔgɔ ko Jehova. N’ sii ka ca n’i ta ye fɔɔ ka taga ka na nka, i ye n’ kalan koo nafamanba la n’ tun ma deli ka min mɛn.’ Ne yɛrɛ fana ɲɛji jigira ninsɔndiya kosɔn. Ka taga dɛmɛ don yɔrɔ minw na waajulikɛlaw man ca ani ka se ka mɔgɔ dɛmɛ o cogo la, o be mɔgɔ ninsɔndiya kosɔbɛ.” A ma mɛɛn, Monique ye nɛɛma sɔrɔ ka taga Masaya waajulikɛlaw ka lakɔli kɛ.
Fɛɛn wɛrɛ ye mɔgɔ dɔw lasun ka taga Birimani. O ye saan 2013 ka Annuaire ye. O gafe tun be kuma Birimani koo la. Balimamuso Li be ni saan 30 ni kɔ ye ani a tun be Azi mara worodugu ni kɔrɔn cɛ. A tun be baloɲini baara kɛ kudayi. Nka, Annuaire kɔnɔnakow y’a to a ye jatiminɛ kɛ k’a filɛ n’a be se ka taga dɛmɛ don Birimani. A ko: “Lajɛnba kɛrɛnkɛrɛnnin min kɛra Rangoun saan 2014, n’ ye balimacɛ dɔ n’a muso kunbɛn yen. Olu tun bɔra jamana wɛrɛ la ka na waajuli kɛ sinuwakan na Birimani. Komi ne tun b’o kaan fɔ, n’ y’a latigɛ ka yɛlɛma yan walisa ka sinuwa jɛnkulu dɔ dɛmɛ. N’ farala Monique kan, an nana sigi Mandalay. Jehova y’an duga sabu an fila bɛɛ ye baara sɔrɔ lakɔliso dɔ la. An tun be lakɔlidenw kalan tuma kelen kelen. An ye boon dɔ sɔrɔ o lakɔliso gɛrɛfɛ. Funteni ani gwɛlɛya wɛrɛw bɛɛ n’a ta, n’ ninsɔndiyanin lo waajuli baara la yan. Birimani, mɔgɔw be ɲɛnamaya kɛ cogo nɔgɔman na, u be mɔgɔ bonya ani a ka di u ye ka kibaro diiman lamɛn. Ninsɔndiyaba lo k’a ye cogo min na waajuli baara be tagara ɲɛ Jehova sababu la. Ne lanin b’a la kosɔbɛ ko Jehova sago lo ne ka kɛ yan Mandalay.”
JEHOVA BE DELILIW LAMƐN
Minw be taga dɛmɛ don waajuli baara la yɔrɔ wɛrɛ la, u caaman y’a ye ko delili barika ka bon. An ka kuma Jumpei n’a muso Nao koo la. Jumpei be nisaan 37 ye ani a muso be ni saan 35 ye. U tun be bobow ka kafo dɔ kɔnɔ Zapɔn. Mun na u yɛlɛmana Birimani? Jumpei ko: “Balimacɛ dɔ bɔra an ka kafo kɔnɔ ka yɛlɛma Birimani. Ne ni n’ muso ka laɲinita tun ye ka taga dɛmɛ don jamana wɛrɛ la. Hali ni wari bɛrɛ tun t’an fɛ, an fana yɛlɛmana yan saan 2010, mɛkalo la. Balimaw y’an bisimila ni dusudiya ye!” Ka waajuli kɛ bobow kumacogo la Birimani, balimacɛ Jumpei be mun lo miiri o koo la? A ko: “Mɔgɔ caaman b’u mako don! N’an ye videwow yira bobow kumacogo la, o ka di tulogwerenw ye kosɔbɛ. An dusu ka di kosɔbɛ sabu an y’a latigɛ ka na baara kɛ Jehova ye yan!”
Jumpei ni Nao y’u ka wariko ɲɛnabɔ cogo di do? Jumpei ko: “Saan saba kɔ, an ka wari fanba tun banna ani wari bɛrɛ tun t’an fɛ ka se k’an ka boon sara saan nata la. Ne ni n’ muso ye delili kɛ siɲɛ caaman n’an dusukun bɛɛ ye. Betɛli ye lɛtɛrɛ dɔ ci an ma ko an ka kɛ dan na piyɔniyew ye wagati damanin kɔnɔ. O barila an na yɛrɛ le! An y’an jigi la Jehova kan ani an y’a ye ko a m’an to yen fewu! A y’a janto an na koo bɛɛ la.” A ma mɛɛn, Jumpei n’a muso fana ye Masaya waajulikɛlaw ka lakɔli kɛ.
JEHOVA YE MƆGƆ CAAMAN LASUN U NANA
Balimacɛ Simone be ni saan 43 ye, a be bɔ Itali. A muso Anna be ni saan 37 ye ani ale be bɔ Nuvɛli Zelandi. Anna ko saan 2013 ka Annuaire lo y’u lasun u yɛlɛmana Birimani. Simone ko: “Nɛɛmaba lo an fɛ ka kɛ yan Birimani. Mɔgɔ be ɲɛnamaya kɛ cogo nɔgɔman na ani n’ be se ka wagati caaman kɛ Jehova ka baara la. Ka dɛmɛ don yɔrɔ minw na waajulikɛlaw man ca ani k’a ye Jehova b’a janto an na cogo min na, o b’an ninsɔn diya yɛrɛ le.” (Zab. 121:5). Anna ko: “Ne ma deli k’o ninsɔndiya ɲɔgɔn sɔrɔ. An be ɲɛnamaya kɛ cogo nɔgɔman na. Ne ni n’ cɛɛ be wagati caaman kɛ ɲɔgɔn fɛ ani o y’an ka jɛnɲɔgɔnya sabati. An ye teri sɔbɛw sɔrɔ fana. Mɔgɔw tɛ ni miiriya juguw ye Jehova Seerew koo la ani u b’u mako don kosɔbɛ kibaro diiman na!” Cogo di do?
Anna ko: “Loon dɔ lɔgɔfiyɛ la, n’ ye inivɛrisite sunguru dɔ waaju ani n’ ye labɛn kɛ ka segi ka taga bɔ a ye. Tuma min na n’ segira ka taga, a tun y’a terimuso dɔ weele ka na. Siɲɛ wɛrɛ, a y’a terimuso wɛrɛw weele ka fara u kan. Kɔfɛ, a ye dɔ wɛrɛw weele tugun ka fara u kan. Sisan, n’ be bibulukalan kɛra n’u mɔgɔ duuru ye.” Simone ko: “Mɔgɔw b’an minɛ teriya la ani u b’a fɛ k’a lɔn an be min fɔra. U caaman b’u mako don kibaro diiman na. An yɛrɛ tɛ wagati sɔrɔ k’u bɛɛ dɛmɛ Alako ta fan fɛ.”
Mɔgɔ be se ka koo tigitigi juman lo kɛ ka sɔrɔ k’a latigɛ ka na sigi Birimani? Mizuho be bɔ Zapɔn ani a ko: “Kabi wagatijan, ne ni n’ cɛɛ Sachio tun b’a fɛ ka taga yɔrɔ min na waajulikɛlaw man ca. Nka an tun bena taga min? An ye saan 2013 ka Annuairekalan. Wale diiman minw lakalila Birimani koo la, u y’an dusu sɔrɔ fɔɔ an ye jatiminɛ kɛ k’a filɛ n’an be se ka yɛlɛma yen.” Sachio ko: “An y’a latigɛ ka taga lɔgɔkun kelen kɛ Rangoun, Birimani ka faamadugu la walisa k’o yɔrɔ lajɛ. An ye wagati kunkurunin min kɛ yen, o y’a to an y’a latigɛ ka yɛlɛma Birimani.”
E BE SE KA TAGA BIRIMANI WA?
Rodney n’a muso Jane be ni saan 50 ni kɔ ye ani u be bɔ Ɔsitarali. Olu n’u dencɛ Jordan ani u denmuso Danica be dɛmɛ donna Birimani kabi saan 2010. Rodney ko: “An kabakoyara kosɔbɛ k’a ye ko Alako nege gwannin be mɔgɔ caaman na. Ne be denbaya tɔɔw jija u k’a ɲini ka taga dɛmɛ don yɔrɔ wɛrɛ la i n’a fɔ Birimani.” Mun na do? “Jɛnɲɔgɔnya min b’an ni Jehova cɛ, o sabatira cogo min na, a tɛ se ka fɔ! Kanbelew ni sunguru caaman ka laɲinita ye ka mobili, telefɔni, baara n’a ɲɔgɔnnafɛnw sɔrɔ. An deenw b’u ka wagati fanba ta ka kumaden kuraw degi walisa ka waajuli kɛ. Minw tɛ Bibulu lɔn, an deenw b’u yɛrɛ degi ka hakilijagabɔ kɛ n’olu ye. U b’a ɲini ka lakalitaw kɛ kafo ka lajɛnw na ani u bolo degunnin lo Alako caaman wɛrɛw la minw be mɔgɔ ninsɔn diya.”
Oliver be ni saan 37 ye ani a be bɔ Etazini. A y’a ɲɛfɔ fɛɛn min kama a be mɔgɔw jija u ka taga dɛmɛ don yɔrɔ wɛrɛ la. A ko: “Ka bɔ n’ faso la ka taga baara kɛ Jehova ye jamana wɛrɛ la, o ye n’ nafa kosɔbɛ. O y’a to n’ limaniyara kosɔbɛ Jehova la ani n’ be se ka n’ jigi la a kan koo bɛɛ la. N’ be baara kɛra ni minw ye, n’ tun tɛ u lɔn. Nka, an ka lannakow y’an kaan bɛn k’an kɛ kelen ye. Ala ka Masaya dɔrɔn lo be se k’o kɛ.” Bi, Oliver n’a muso Anna bele be sinuwaw ka kafo kɔnɔ ani u be waajuli kɛra ni kisɛya ye.
Balimamuso Trazel be ni saan 52 ye ani a be bɔ Ɔsitarali. A be dɛmɛ donna Birimani kabi saan 2004. A ko: “Minw bɛɛ be se, n’ b’u jija kosɔbɛ u ka taga dɛmɛ don yɔrɔ minw na waajulikɛlaw man ca. Ne y’a faamu ko n’i b’a fɛ ka baara kɛ Jehova ye, a b’i duga i ka jijaliw kosɔn. Sisan, n’ ninsɔndiyanin lo ani n’ ka ɲɛnamaya be n’ wasa cogo min na, a tɛ se ka fɔ!”
An jigi b’a la ko minw be dɛmɛ donna Birimani, u ka lakalita diimanw bena aw jija aw ka taga mɔgɔ kɔnɔgwɛw dɛmɛ yɔrɔ minw na kibaro diiman ma se fɔlɔ. Tiɲɛn na, minw be dɛmɛ donna Birimani, olu be welekan lase i ma ko: “Sabari ka na an dɛmɛ!”


text:
Jehova Seerew: An ye mɔgɔ sifa jumanw lo ye?
An be bɔ siya kɛmɛ kɛmɛ caaman na ani an bɛɛ tɛ kaan kelen fɔ. Nka an bɛɛ kanbɛnnin lo sabu an ka laɲinita ye kelen ye. Min kɔrɔtanin lo ka tɛmɛ o bɛɛ kan, o ye ko an b’a fɛ ka Jehova Ala bonya, Bibulu be kuma ale min koo la ani ale lo ye fɛɛn bɛɛ Danbaga ye. An b’an seko bɛɛ kɛ ka Yezu Krista ladegi, ani a ka di an ye ka kɛ kerecɛnw ye. An kelen kelen bɛɛ be to ka wagati ta ka mɔgɔw dɛmɛ u ka lɔnniya sɔrɔ Bibulu ni Ala ka Masaya koo la. Komi an be to ka seereya kɛ Jehova Ala n’a ka Masaya koo la, o kama an tɔgɔ ko Jehova Seerew.
An ka site web lajɛ. A ɲini k’an lɔn ka ɲɛ ani an ka lannakow fana.


text:
KALANSEN TAN NI WƆƆRƆNAN
I ka tugu tiɲɛn batoli kɔ
Ka batoli kɛ ni jaaw ye, Bibulu be mun lo fɔ o koo la?
Kerecɛnw be mun lo miiri diinanw ka selilonw koo la?
I be se k’i ka limaniya ɲɛfɔ mɔgɔw ye cogo di n’i tɛ don u gasi la?
N’A Y’A SƆRƆ ko mɔgɔ dɔ dogora ka pɔsɔni don i ka jii minta kɔnɔ k’i niin bila farati la, i bena mun lo kɛ do? Siga t’a la, i bena teliya ka jii ɲuman yɔrɔ ɲini. Nka o kɔ, i bena i yɛrɛ ɲininga sɔbɛ la ko: ‘Kɔni ne m’o pɔsɔni dɔ min dɛ?’
2 O koo kelen lo fana ni ngalon diinan ye. Bibulu ka fɔta la, ngalon diinan ka kalanw n’a ka kɛcogo nɔgɔninw lo y’a to a kɛra pɔsɔni ye (2 Korɛntikaw 6:17). O kama, a kɔrɔtalen lo i ka bɔ “Babilonɛba” la, o min ye duniɲa kuru bɛɛ ka ngalon diinanw jɛnkulu ye (Yirali 18:2, 4, ABM). Yala i y’o kɛ wa? N’i y’o kɛ, i ka kan ni tandoli ye. Nka, a daan tɛ k’i seen bɔ ngalon diinan na. I ka kan fana k’i yɛrɛ ɲininga ko: ‘Yala ngalon diinan nɔɔ dɔ be ne kan hali bi wa?’ An ka ɲɛyirali dɔw lajɛ.
JAAW ANI SUKƆRƆW BATOLI
3 Jaaw ni sarakabɔlanw be dɔw ka soo kabi saan caaman. Yala dɔw be e fana fɛ wa? N’o lo, a be se ka kɛ koo kura ye wala koo jugu ye i fɛ ka Ala bato n’i tɛ tɛmɛ o fɛɛnw fɛ i ɲɛɛ be minw na. N’a sɔrɔ i yɛrɛ nɔrɔnen be o fɛɛn dɔw la. Nka, Ala kelenpe lo b’a latigɛ ale ka kan ka bato cogo min na. Bibulu b’a fɔ ko a t’a fɛ an k’a bato ni jaaw ye (Ekizɔdi 20:4, 5; Zaburuw 115:4-8; Ezayi 42:8; 1 Zan 5:21). O kama, ngalon diinan ka fɛɛn o fɛɛn b’i fɛ, i k’u halaki. O cogo la i bena se ka tugu tiɲɛn batoli kɔ. I ka koo bɛɛ lajɛnnen kɛ k’o fɛɛnw jati i ko Jehova b’u jati cogo min na: u “haramulen” lo.—Deteronɔmu 27:15, ABM.
4 Ngalon diinan caaman na, mɔgɔw ka teli ka sukɔrɔw fana bato. Sanni u ka Bibulu ka tiɲɛn kalan lɔn, dɔw tun b’a miiri ko mɔgɔ salenw be sankolo la, k’u be koo kala ma ani k’u be se ka mɔgɔ ɲɛnamanw dɛmɛ wala ka koo jugu kɛ u la. N’a sɔrɔ i fana tun b’i jija kosɔbɛ walisa k’i ka sukɔrɔw dusu suma. Nka, i y’a kalan gafe nin kalansen 6nan na ko mɔgɔ salenw tɛ foyi kala ma yɔrɔ si la. O la, kuun t’a la k’a ɲini ka kuma n’u ye. Koo o koo mana fɔ i ye ko a bɔra i ka mɔgɔ sɔbɛ salen dɔ yɔrɔ, i k’a lɔn k’o tɛ mɔgɔ si nɔɔ ye jinaw kɔ. O kama, Jehova tun y’a gwɛlɛya Israɛldenw ma k’u kana a ɲini ka kuma ni mɔgɔ salenw ye wala ka lagwɛri ni jinamoriya n’a ɲɔgɔnna koo si kɛ.—Deteronɔmu 18:10-12.
5 I ka diinan na, n’i tun be deli ka jaaw wala sukɔrɔw bato, i be se ka mun lo kɛ do? Bibulusen minw be Ala ka miiriya yira o koo la, i k’u kalan ani i ka miiri u kan. I ka Jehova deli loon o loon ko i b’a fɛ ka tugu tiɲɛn batoli kɔ. A ɲini a fɛ a k’i dɛmɛ ka koow jati i ko ale b’a kɛ cogo min na.—Ezayi 55:9.
KERECƐN FƆLƆW TUN TƐ NOWƐLI SELI KƐ
6 Mɔgɔ ka Alabato be se ka nɔgɔ ngalon diinan ka foroba seliw fɛ. An ka ɲɛyirali ta nowɛli seli kan. Mɔgɔ caaman b’a miiri ko nowɛli ye Yezu Krista wololon sanyɛlɛma seli ye. Diinan minw b’a fɔ k’u be kerecɛnya sira kan, k’u damanin niin bɔ a la, u tɔɔw bɛɛ be nowɛli seli kɛ. Nka, foyi t’a yira ko Yezu ka kalanden fɔlɔw tun b’o seli kɛ. Gafe dɔ b’a fɔ ko: “Saan kɛmɛ fila Yezu wolonen kɔ, mɔgɔ si tun tɛ a wololon tigitigi lɔn ani mɔgɔ caaman tun tɛ u mako don o la.”
7 Hali ni Yezu ka kalandenw tun b’a wololon tigitigi lɔn, u tɛna a seli kɛ. Mun na do? Katuguni gafe dɔ (The World Book Encyclopedia) b’a fɔ ko kerecɛn fɔlɔw “tun b’a jati ko ka mɔgɔ wololon sanyɛlɛma seli kɛ, o ye kafiriw ka landako ye.” Bibulu be wololon sanyɛlɛma seli fila dɔrɔn kofɔ. U ɲɛsinna kuntigi fila dɔw ma minw tun tɛ Jehova bato (Zɛnɛzi 40:20; Mariki 6:21). Kafiriw tun be u ka batofɛnw wololon sanyɛlɛma seli kɛ fana walisa k’u bonya. Ɲɛyirali fɛ, mɛkalo tile 24nan na, Ɔrɔmukaw tun be batofɛn musoman Diyani ka wololon sanyɛlɛma seli kɛ. O dugusagwɛ, u tun be tile wololon sanyɛlɛma seli kɛ. O tile tun be jati i ko ala, u tun be min weele ko Apolo. O cogo la, wololon sanyɛlɛma seliw tun ye kafiriyako ye, kerecɛnyako tun tɛ.
8 Koo wɛrɛ be yen min kosɔn Yezu ka kalanden fɔlɔw tun tɛna a wololon sanyɛlɛma seli kɛ. N’a sɔrɔ u tun b’a lɔn ko wololon sanyɛlɛma seliw basiginen be lannako kunntanw lo kan. Grɛkiw ni Ɔrɔmuka caaman tun b’a miiri ko mɛlɛkɛ dɔ be kɛ yen adamaden kelen-kelen bɛɛ wolo tuma na ani a b’a tanga a ka ɲɛnamaya bɛɛ kɔnɔ. Gafe dɔ b’a fɔ ko “o mɛlɛkɛ tun be jɛnɲɔgɔnya ɲɛlɔnbali dɔ kɛ ni ala dɔ ye min ka wololon sanyɛlɛma seli be bɛn n’a tigi ka wololon ye.” Seli min basiginen be lannako kunntanw kan, Jehova kɔni tɛna sɔn mɔgɔw k’o kɛ Yezu tɔgɔ la (Ezayi 65:11, 12). Ayiwa, a do kɛra di mɔgɔ caaman be nowɛli seli kɛ?
NOWƐLI SELI BƆRA MIN?
9 Saan kɛmɛkulu caaman Yezu wolonen kɔ le, mɔgɔw sɔrɔla k’a daminɛ ka Yezu wololon sanyɛlɛma seli kɛ desanburukalo tile 25nan na. Nka, o kɔni tun tɛ Yezu ka wololon ye. A be komi a wolola ɔkutɔburukalo lo la.* N’o lo, mun na u y’a latigɛ k’o seli kɛ desanburukalo tile 25nan na? O ye ko kɔfɛ, minw tun b’a fɔ k’olu ye kerecɛnw ye, n’a sɔrɔ “olu dɔw tun b’a fɛ o loon ka bɛn ni Ɔrɔmukaw ka kafiriya seli dɔ ye o min tun ye ‘tile wololon ye.’ ” (The New Encyclopædia Britannica). Foonɛnɛ wagati la, tile barika tun mana dɔgɔya kosɔbɛ, kafiriw tun be seli dɔw kɛ walisa tile ka kɔsegi a ka tagama jan na ani a ka bɔ ka yeelen ni funteni lase mɔgɔw ma. U tun b’a miiri ko tile tun b’a daminɛ ka kɔsegi desanburukalo tile 25nan loon le la. Walisa kafiriw ka tuubi kerecɛnya la, diinan ɲɛmɔgɔw sɔnna o seli la ani u y’a ɲini k’a kɛ i ko “kerecɛn seli.”#
10 Kabi tuma jan, mɔgɔw sɔnna a la ko nowɛli seli jujɔn bɔra kafiriya lo la. Komi nowɛli seli jujɔn ma bɔ Bibulu kɔnɔ, o kama saan kɛmɛkulu 17nan wagati la, bali tun sigira a kan Angletɛri jamana na ani Ameriki maradugu dɔw la. Mɔgɔ o mɔgɔ tun be ban ka taga baara la nowɛli loon na, o tigi tun ka kan ka alamani sara. Nka a ma mɛn, mɔgɔw segira landa kɔrɔw kan tugun ani u ye kuraman dɔw fara u kan. Nowɛli segira ka kɛ seliba ye tugun ani a bele be ten jamana caaman kɔnɔ. Nka, komi a bɔra ngalon diinan lo la, minw b’a fɛ k’u koo diya Ala ye, olu t’o seli kɛ ani seli o seli jujɔn bɔra kafiriya la.%
YALA A KƆRƆTANEN LO KA SELILONW DAMINƐCOGO LƆN WA?
11 Mɔgɔ dɔw sɔnna a la ko seli dɔw jujɔn bɔra kafiriya la, i n’a fɔ nowɛli. Nka, u b’a miiri ko koo jugu tɛ k’o seliw kɛ. Tiɲɛn lo, mɔgɔ fanba minw b’o seliw kɛ, u t’a miiri k’u bɔra kafiriya la. O seliw fana be sababu di denbayamɔgɔw ma u k’u magwɛrɛ ɲɔgɔn na. Yala e fana b’o lo miiri wa? N’o lo, a be komi i somɔgɔw kanuya lo y’a to a ka gwɛlɛ i ma ka tugu tiɲɛn batoli kɔ, a ma kɛ komi ngalon diinan koo lo ka di i ye. I ka la a la ko Jehova min ye denbaya tigi ye, ale b’a fɛ i ka jɛnɲɔgɔnya ɲuman kɛ n’i somɔgɔw ye (Efɛzikaw 3:14, 15, ABM). Nka, i be se k’o jɛnɲɔgɔnya sabati cogo dɔw la minw ka di Ala ye. Min ka kan ka kɛ an ɲɛnako fɔlɔ ye, ciden Pol y’o yira ko: “Fɛɛn min ka di Matigi ye, aw ka banba k’o lɔn.”—Efɛzikaw 5:10.
12 Kɔrɔ min tun be seliw la u daminɛ tuma na, n’a sɔrɔ i b’a miiri ko mɔgɔw t’o seliw kɛ n’o kɔrɔ kelen ye tugun bi. Yala a kɔrɔtalen lo ka seliw jujɔn lɔn wa? Ɔnhɔn kɛ! An ka ɲɛyirali dɔ ta: N’i ye bɔnbɔn dɔ sɔrɔ ɲɛgɛn jinɔgɔ kɔnɔ, yala i bena a ta k’a mugan wa? Ayi dɛ, sabu a nɔgɔnin lo. Seliw koo be se ka diya mɔgɔw ye, nka i ko o bɔnbɔn nɔgɔnin, o seliw bɔra yɔrɔ nɔgɔninw la. N’an b’a fɛ ka tugu tiɲɛn batoli kɔ, an ka kan ka koow jati i ko kira Ezayi. Ale y’a fɔ Ala batobaga sɔbɛw ye ko: “Aw kana maga fɛɛn nɔgɔnin si la.”—Ezayi 52:11.
AN KA HAKILI SƆRƆ AN KA KOOW KƐCOGO LA NI MƆGƆW YE
13 N’i y’a latigɛ ko i tɛna seli dɔw kɛ, n’a sɔrɔ o be se ka gwɛlɛya lase i ma. Ɲɛyirali fɛ, i ka baarakɛɲɔgɔnw be se k’u yɛrɛ ɲininga ko mun na i t’i seen don seli koow la i ka baarakɛyɔrɔ la. Ni mɔgɔ dɔ nana nowɛli kado dɔ di i ma, i bena mun lo kɛ do? Yala koo jugu lo i ka sɔn a la wa? N’i furuɲɔgɔnma ka diinan be dan na do? Komi i tɛ seli dɔw kɛ, i be se ka mun lo kɛ ka la a la ko i deenw t’a miiri ko fɛɛn dɔ b’u jɛn?
14 Koo o koo la, fɔɔ i ka hakili sɔrɔ walisa k’a lɔn i ka kan ka min kɛ. N’u ye selilon dugaw kɛ i ye, i be se k’o tigiw fo dɔrɔn. Nka, n’a kɛra i baarakɛɲɔgɔn wala mɔgɔ dɔ ye i be min kunbɛn tuma o tuma do? O koo ɲɔgɔn na, i be se k’a ɲini ka ɲɛfɔli kɛ a tigi ye. A ka kɛ cogo o cogo, i ka koow kɛ nɛmɛnɛmɛ. Bibulu b’an ladi ko: “Aw k’aw ka kuma fɔcogo ɲa tuma bɛɛ, a ka diya bɛɛ ye, waasa aw ka se ka mɔgɔ bɛɛ jaabi ka ɲa.” (Kɔlɔsikaw 4:6). I janto, kana mɔgɔ dɔgɔya. Nka, i k’i ka miiriya fɔ nɛmɛnɛmɛ. A yira ka gwɛ ko a tɛ komi i be ban kadow la wala denbaya ka ɲɔgɔnyew la, nka i b’a fɛ o ka kɛ wagati wɛrɛ la.
15 Nka, ni mɔgɔ dɔ b’a fɛ ka kado di i ma do? Koo bɛɛ n’a cogoya lo. Kado dibaga be se k’a fɔ ko: “Ne b’a lɔn ko i tɛ seli nin kɛ. Nka, ne b’a fɛ i ka sɔn nin kado nin na.” N’a tigi ko ten, i be se k’a latigɛ ka sɔn o kado la sabu a tɛna kɛ komi i be i niin donna seliko la. Nka, ni kado dibaga tɛ i ka lannakow lɔn, i be se k’a fɔ a ye ko i t’o seli kɛ. O be se k’i dɛmɛ i k’a ɲɛfɔ a ye mun na i sɔnna a ka kado la ani fɛɛn min kama ele tɛ dɔ di mɔgɔ ma o seli sen fɛ. I ka hakili sɔrɔ ka ban kado la n’a dibaga b’a fɛ k’i ka limaniya kɔrɔbɔ k’a filɛ n’i be lɔ kelen kan wala n’i be sɔn k’i ka limaniya tiɲɛ kado dɔrɔn kosɔn
DENBAYAMƆGƆW MINƐCOGO
16 N’i ka denbayamɔgɔw be diinan wɛrɛ la do? Hali bele i ka koo kɛ nɛmɛnɛmɛ. N’u y’a latigɛ ka landa wala seli fɛɛn o fɛɛn kɛ, kuun t’a la k’u sɔsɔ o la tuma bɛɛ. I ka sɔn ko joo b’u fɛ ka kɛ n’u yɛrɛ ka hakilinataw ye i n’a fɔ i b’a fɛ u ka sɔn i taw la cogo min na (Matiyo 7:12). Kana koo si kɛ min bena a to i k’i niin don seliko la. Nka, i kana ja kelen kan ni koo dɔw ma ɲɛsin seliko yɛrɛyɛrɛ ma. Ayiwa, tuma bɛɛ, i ka koow kɛ cogo dɔ la walisa i dusukun kana i kɛlɛ.—1 Timote 1:18, 19.
17 Seli minw basiginen tɛ Bibulu kan, komi i deenw t’u kɛ, i be se ka mun lo kɛ walisa u kana a miiri ko fɛɛn dɔ b’u jɛn? I be koo minw kɛ wagati wɛrɛw la saan kɔnɔ, i deenw ka ninsɔndiya fanba be bɔ o lo la. Bangebaga dɔw be wagati dɔw latigɛ ka kadow di u deenw ma. I be se ka kado fisaman min kɛ i deenw ye, o ye ka wagati kɛ n’u ye ani k’i janto u la ni kanuya ye.
I KA TIƝƐN BATOLI KƐ
18 Walisa k’i koo diya Ala ye, i ka kan ka ban ngalon diinan na ani ka tugu tiɲɛn batoli kɔ. O kɔrɔ ko di? Bibulu b’a fɔ ko: “An ka jija ka ɲɔgɔn dɛmɛ ka kanuya sira taama, ka koɲuman kɛ. An kana ban ka taga an ka ɲɔgɔnlajɛnyɔrɔ la, i n’a fɔ dɔw be to k’a kɛ cogo min na. Nga an ka ɲɔgɔn jaa gwɛlɛya, bari aw yɛrɛ ɲaa b’a la ko Matigi ka loon surunyana ka ban.” (Eburuw 10:24, 25). Kerecɛnw ka lajɛnw be sababuw di i ma ka Ala bato ninsɔndiya la i ko a b’a fɛ cogo min na (Zaburuw 22:23; 122:1). O lajɛnw na, kerecɛn kantigimanw be “ɲɔgɔn jaa gwɛlɛya.”—Ɔrɔmukaw 1:12.
19 I be se ka tugu tiɲɛn batoli kɔ cogoya wɛrɛ la: I ye fɛɛn minw kalan Bibulu kɔnɔ ni Jehova Seerew ye, i k’u ɲɛfɔ mɔgɔ wɛrɛw ye. Tiɲɛn na, mɔgɔ caaman ‘dusu kasinin lo, u be kasira’ juguya bɛɛ kosɔn min be kɛra duniɲa kɔnɔ (Ezekiyɛli 9:4). N’a sɔrɔ i be mɔgɔ dɔw lɔn minw b’o cogo la. I ka jigiya min basiginen be Bibulu kan, mun na i t’o ɲɛfɔ u ye do? I ka to ka jɛn ni kerecɛn sɔbɛw ye. I ye Bibulu ka tiɲɛn kuma ɲuman minw kalan, i k’u ɲɛfɔ mɔgɔw ye. N’i b’o kɛ i bena a ye ko ngalon diinan ka landakow nege bena bɔ i la dɔɔni-dɔɔni. I ka la a la ko i bena ninsɔndiya kosɔbɛ ani i bena duba caaman sɔrɔ n’i sɔnna ka tugu tiɲɛn batoli kɔ.—Malasi 3:10.
KALAN MIN BE SƆRƆ BIBULU KƆNƆ
- Jaaw wo, sukɔrɔw wo, u si man kan ka bato tiɲɛn diinan na.—Ekizɔdi 20:4, 5; Deteronɔmu 18:10-12.
- Koo jugu lo k’i seen don selikow la minw jujɔn bɔra kafiriyako la.—Efɛzikaw 5:10.
- Kerecɛn sɔbɛw ka kan ka koow kɛ nɛmɛnɛmɛ n’u b’u ka lannakow ɲɛfɔra mɔgɔw ye.—Kɔlɔsikaw 4:6.
* Kunnafoni wɛrɛw lajɛ.
# Saturnale seli fana kɛra sababu dɔ ye desanburukalo tile 25nan sugandira ka kɛ nowɛli seli ye. O seli tun be kɛ desanburu tile 17-24nan na walisa ka Ɔrɔmukaw ka sɛnɛko ala bonya. O wagati la, mɔgɔw tun be kadow di ɲɔgɔn ma, ka dumunibabaw kɛ ani ka ɲagali.
% N’i b’a fɛ ka kerecɛn sɔbɛw ka miiriya lɔn foroba seliw koo la, i ka kunnafoni wɛrɛw lajɛ.
Kalan ka ɲiningaliw
1, 2. I bɔlen kɔ ngalon diinan na, i ka kan k’i yɛrɛ ɲininga mun lo la, ani e ka miiri la, mun na o kɔrɔtalen lo?
3. (a) Ka batoli kɛ ni jaaw ye, Bibulu be mun lo fɔ o koo la, ani Ala b’o fɛɛnw jati cogo min na, mun na a ka gwɛlɛ dɔw fɛ ka sɔn o la? (b) Ngalon diinan ka fɛɛn o fɛɛn b’i fɛ, i ka kan ka mun kɛ n’a ye?
4. (a) An b’a lɔn cogo di ko kuun t’a la ka sukɔrɔw bato? (b) Mun na Jehova tun ye a ka mɔgɔw bali u kana lagwɛri n’a ɲɔgɔnna koo si kɛ?
5. I ka diinan na, n’i tun be deli ka jaaw wala sukɔrɔw bato, i be se ka mun lo kɛ do?
6, 7. (a) Mɔgɔw b’a miiri ko nowɛli ye mun seli ye, ani yala Yezu ka kalanden fɔlɔw tun b’o seli kɛ wa? (b) Yezu ka kalanden fɔlɔw ka wagati la, wololon sanyɛlɛma seliw tun ɲɛsinna mun lo ma?
8.I k’a ɲɛfɔ cogo min na wololon sanyɛlɛma seli jujɔn bɔra lannako kunntanw na.
9. Mun na u y’a latigɛ ka Yezu wololon sanyɛlɛma seli kɛ desanburukalo tile 25nan na?
10. Mun na dɔw tun tɛ nowɛli seli kɛ galen?
11. Mun na dɔw be seliw kɛ? Nka, mun lo ka kan ka kɛ an ɲɛnako fɔlɔ ye?
12. A ɲɛyira mun na an man kan ka landaw ni seli dɔw kɛ minw jujɔn man ɲi.
13. N’i y’a latigɛ ko i tɛna seli dɔw kɛ, o be se ka gwɛlɛya juman lase i ma?
14, 15. N’u ye selilon dugaw kɛ i ye wala ni mɔgɔ dɔ b’a fɛ ka kado di i ma, i be se ka mun lo kɛ do?
16. Koo o koo ɲɛsinna seliko ma, i be se k’o ɲɛnabɔ cogo di nɛmɛnɛmɛ?
17. I be se k’i deenw dɛmɛ cogo di u kana a miiri ko fɛɛn dɔ b’u jɛn sabu u ɲɛɛ b’a la ko tɔɔw be seli kɛra?
18. N’i be taga kerecɛnw ka lajɛnw na, o be se k’i dɛmɛ cogo di ka tugu tiɲɛn batoli kɔ?
19. I ye fɛɛn minw kalan Bibulu kɔnɔ, mun na a kɔrɔtalen lo i k’u ɲɛfɔ mɔgɔw ye?